Azeem buru catatan bawah 10 saat
Oleh MUHAMMAD ZUHAILY BADLISHAH

2 September 2020, 10:45 am
SIRI PERTAMA
Usain Bolt Malaysia dijangka capai catatan itu sebelum usia 26 tahun
IMPIAN Malaysia untuk mempunyai pelari pecut dengan catatan masa bawah 10 saat (s) dalam acara 100 meter (m) mampu menjadi kenyataan walaupun secara realistiknya sukar direalisasikan.
Bagaimanapun, ia bukan perkara mustahil kerana kebanyakan atlet di dunia terutama dari benua Asia mengambil masa enam sehingga 10 tahun untuk mencatat masa di bawah 10s.
Bintang muda olahraga negara berusia 16 tahun, Muhammad Azeem Mohd. Fahmi yang pernah mencetus fenomena sehingga diberi gelaran ‘Usain Bolt’ Malaysia turut memasang impian untuk merakam catatan masa menakjubkan itu.
“Ya, itu impian saya,” kata Azeem yang menetapkan garis masa sendiri untuk merealisasikan perkara tersebut sebelum dia berumur 26 tahun.

Setakat ini, benua Asia cuma ada lapan pelari sahaja berjaya mencatatkan masa di bawah 10s dengan enam daripadanya lahir di Asia, manakala baki dua lagi atlet naturalisasi yang mewakili Qatar.
Enam atlet kelahiran Asia itu ialah dua jaguh pecut China, Su Bingtian dan Xie Zhenye; tiga pelari Jepun, Abdul Hakim Sani Brown, Yoshihide Kiryu dan Yuki Koike serta Barakat al-Harthi dari Oman.
Keenam-enam atlet berkenaan mengambil masa enam sehingga 10 tahun untuk mencatat masa di bawah 10s sejak melakukan penampilan pertama dalam kejohanan diiktiraf Olahraga Dunia.
Menariknya, Azeem bukan sahaja memasang impian acara 100m di bawah 10s, malah turut menyasarkan dirinya layak ke Sukan Olimpik dan memadam rekod 100m serta 200m kebangsaan dalam tempoh empat tahun bermula dari sekarang.
“Impian saya ingin layak ke Sukan Olimpik dan insya-Allah akan memecahkan rekod negara sebelum umur 20 tahun,” kata pelari pecut dari Ipoh, Perak itu.
Azeem tidak boleh tercicir daripada landasan sepatutnya dan pada masa sama perlu menunjukkan peningkatan catatan masa dengan rekod demi rekod peribadi baharu berjaya dicatatkan.
Rekod peribadi Azeem ketika ini untuk 100m ialah 10.57s dan 21.04s bagi acara 200m dan ia adalah catatan ketujuh terpantas dalam sejarah 200m Malaysia.
Jika berjaya memadam rekod 100m milik Khairul Hafiz Jantan iaitu 10.18s dan 200m kepunyaan Russel Alexander Nasir Taib (20.77s), peluang Azeem layak ke Sukan Olimpik 2024 di Paris, Perancis dilihat cerah.
Seandainya berjaya, Malaysia mampu berbangga kerana akhirnya mempunyai pelari lelaki layak ke Sukan Olimpik sejak kali terakhir dilakukan bekas raja pecut Asia Tenggara, Nazmizan Muhammad dalam acara 200m di Athens, Greece pada 2004.


Sultan Sharafuddin mahu ECRL tidak beri masalah kepada rakyat
Oleh MOHD YUNUS YAKKUB

2 September 2020, 12:02 pm
SHAH ALAM – Projek laluan Rel Pantai Timur ( ECRL) yang dilaksanakan di negeri ini dinasihatkan agar tidak memberikan masalah kepada rakyat.
Sultan Selangor, Sultan Sharafuddin Idris Shah bertitah, pelaksanaan projek itu perlu mengambil kira impak sosial terhadap kawasan penempatan kampung tradisi dan Orang Asli, alam sekitar seperti hutan simpan dan kawaan tadahan air.
“Projek ECRL juga harus jauh dari bekalan sumber air mentah seperti empangan serta tidak melalui kawasan-kawasan berisiko di Permatang Kuartza (limestone ridge).
“Beta mahu agar setiap projek pembangunan di Selangor sentiasa mengambil kira masalah-masalah yang disebutkan tadi demi memastikan kesejahteraan rakyat pada masa hadapan,” titah baginda menerusi kenyataan yang dimuat naik dalam Facebook Selangor Royal Office.
Terdahulu, Sultan Sharafuddin berkenan menerima menghadap Menteri Besar Selangor, Datuk Seri Amirudin Shari di Istana Bukit Kayangan di sini semalam.
Pada pertemuan tersebut, Amirudin menyembah maklum dan memberi taklimat kepada Sultan Selangor berkenaan penetapan jajaran ECRL di negeri Selangor.

Semalam juga, Sultan Sharafuddin turut berkenan menerima menghadap Menteri Pengangkutan, Datuk Seri Wee Ka Siong bagi membincangkan perkara yang sama. – K! ONLINE


Kecederaan serius mampu rencatkan perkembangan Azeem
Oleh MUHAMMAD ZUHAILY BADLISHAH

2 September 2020, 10:46 am
SIRI KEDUA
KECEDERAAN serius sehingga perlu menjalani pembedahan seperti hamstring atau Anterior Cruciate Ligament (ACL) adalah perkara paling ditakuti setiap atlet dalam apa jua jenis sukan termasuk olahraga.
Itulah perkara yang perlu dielakkan terjadi kepada permata dalam pembikinan, Muhammad Azeem Mohd. Fahmi jika pelari pecut muda negara itu mahu mencatat masa di bawah 10 saat (s) untuk acara 100 meter (m).
Jurulatihnya, Muhammad Amir Izwan Tan Abdullah mendedahkan, hasratnya untuk melihat anak didiknya itu mampu bertahan lama dalam sukan olahraga seperti legenda pecut dunia, Usain Bolt yang bersara pada usia 31 tahun.
“Saya paling risau aspek kecederaan sebab kita mahu dia (Azeem) mampu berlari sehingga satu peringkat umur seperti Bolt. Maksudnya masih boleh bertahan lagi sehingga umur 28, 29 tahun.
“Kecederaan ringan itu biasa tetapi yang serius sehingga boleh merencatkan kemajuan seperti hamstring masih belum lagi. Namun, susah sebenarnya untuk kita elak daripada berlaku.

“Saya mahu dia ada masa rehat yang cukup, paling kurang dua hingga tiga minggu dan bergantung kepada keadaan badannya. Kita kena ambil masa dan jangan terburu-buru,” katanya.
Kosmo! melaporkan Azeem, 16, mempunyai masa sehingga berumur 26 tahun untuk mencatat masa di bawah 10s selain meletak sasaran layak ke Sukan Olimpik serta memadam rekod 100m dan 200m kebangsaan dalam tempoh empat tahun lagi.
“Tiada masa yang ideal untuk catatan di bawah masa 10s kerana ada atlet berlatih 10 tahun pun belum boleh mencapainya tetapi ada juga yang dapat melakukannya dalam tempoh dua hingga lima tahun sahaja.
“Banyak faktor perlu diambil kira seperti aspek persekitaran, psikologi, emosi dan disiplin atlet. Adaptasi atlet kepada program latihan jurulatih, usia latihan, bakat dan kualiti pelaksanaan aktiviti.
“Kalau mengikut pengalaman, kita ada ramai pelari yang lebih berpengalaman daripada Azeem. Kita tidak tahu mungkin Haiqal (Hanafi) yang boleh menjadi pelari pertama negara di bawah 10s,” jelas Amir Izwan.


Datuk, penyanyi realiti televisyen antara 23 ditahan sedang karaoke
Oleh KOSMO!

2 September 2020, 11:03 am
Oleh ZULHANIFA SIDEK
KOTA BHARU – Seorang lelaki berpangkat Datuk dan penyanyi program realiti televisyen antara yang ditahan dalam operasi Ops Noda Khas Bersepadu di pusat karaoke tanpa lesen dalam sebuah restoran di Tanjong Chat di sini malam tadi.
Operasi itu melibatkan anggota polis dari Cawangan Perjudian, Maksiat dan Kongsi Gelap (D7) Ibu Pejabat Polis Kontinjen (IPK) Kelantan yang diketuai oleh Inspektor Muhammad Farid Abu Othman.
Selain polis, Majlis Perbandaran Kota Bharu Bandar Raya Islam (MPKB-BRI) dan pegawai Jabatan Hal Ehwal Agama Islam Kelantan (Jaheaik) turut terlibat dalam operasi tersebut.
Ketua Polis Kelantan, Deputi Komisioner Shafien Mamat berkata, selain mereka, operasi yang dijalankan kira-kira pukul 11.20 malam itu turut menahan 21 individu lain.
“Seramai 11 lelaki dan 12 perempuan dalam lingkungan usia 30 hingga 65 tahun berada di dalam bilik tersebut dipercayai menyertai pertandingan karaoke.

“Semasa operasi, kami mendapati mereka menganjurkan jamuan sempena hari merdeka selain pertandingan karaoke tanpa lesen. Penganjuran majlis itu juga tidak mematuhi prosedur operasi standard (SOP) Perintah Kawalan Pergerakan Pemulihan (PKPP),” katanya.
Tambahnya, antara hadiah karaoke yang ditawarkan berupa hamper mengikut kategori yang dipertandingkan iaitu ratu gedik, ratu dangdut, vokal terbaik, persembahan terbaik dan pakaian tercantik.
Katanya, pihak polis turut menahan seorang lelaki berusia 60-an dipercayai penjaga premis terbabit untuk membantu siasatan.
“Kita telah merampas 18 jenis peralatan karaoke dan mereka ditahan dibawa ke Ibu Pejabat Polis Daerah (IPD) Kota Bharu untuk siasatan lanjut.
“Kesemua mereka dikompaun mengikut Peraturan 10 Akta Pencegahan dan Pengawalan Penyakit Berjangkir 1988 dan boleh dihukum di bawah peraturan 11(1) di bawah peraturan yang sama” ujarnya.
Sementara itu, seramai lima individu daripadanya dikenakan saman oleh Jaheaik kerana berpakaian menjolok mata.
Kesalahan yang melakukan perbuatan tidak sopan itu boleh dikenakan hukuman denda sehingga RM1,000 atau penjara enam bulan atau kedua-dua sekali. – K! ONLINE


Sumareh akhirnya membuka mulut
Oleh KOSMO!

2 September 2020, 10:50 am
Mengaku bakal berhijrah ke kelab liga negara jiran
DESTINASI baharu pemain naturalisasi negara, Mohamadou Sumareh terjawab selepas penyerang sensasi Pahang itu memberi bayangan akan berhijrah ke kelab liga utama Thailand, Police Tero dalam masa terdekat.
Perkara itu didedahkan sendiri oleh Sumareh, sekali gus menamatkan kemelut yang dihadapinya bersama Persatuan Bola Sepak Pahang (PBNP) selepas tidak menyertai kem latihan skuad Tok Gajah lebih sebulan.
“Benar (saya akan berhijrah ke Police Tero),” kata Sumareh secara ringkas selepas dihubungi semalam.
Terdahulu, seorang penulis portal terkenal dari Thailand menerusi portalnya, Everything Thai Football mengesahkan persetujuan antara Police Tero dengan Sumareh sudah dicapai dan ia akan dimaklumkan tidak lama lagi.
“Sumber kepada Everything Thai Football mengesahkan pemain bola sepak Malaysia, Sumareh akan menyertai pasukan Police Tero. Proses formaliti akan diadakan dalam masa terdekat,” katanya dalam satu kenyataan.

Sementara itu, penulis portal Liga Thai yang dikenali sebagai Ta Loa turut mendedahkan perkara yang sama di laman sosial rasmi Twitternya semalam.
“Bintang Malaysia Mohamadou Sumareh sah menyertai pasukan Police Tero. Seorang lagi pemain berbakat Asean menyertai liga Thailand,” tulis Ta Lao.
Sumareh sebelum ini masih memiliki kontrak bersama pasukan Pahang sehingga tahun 2022, tetapi beberapa masalah yang dialami oleh pengurusan PBNP sehingga dilaporkan lewat membayar gaji pemain itu menyaksikan pemain berusia 26 tahun itu berhak untuk menamatkan kontraknya serta merta.
Usaha Kosmo! untuk mendapatkan maklum balas daripada wakil PBNP tidak berhasil.
Pemain kelahiran Gambia itu akan menjadi bintang Harimau Malaya ketiga berkelana ke Thailand selepas Dominic Tan yang turut mewakili kelab Police Tero SC dan Norshahrul Idlan Talaha (Bangkok Glass).


Olimpian negara beri bayangan bersara
Oleh MUHAMMAD HELMEE RAMLI

2 September 2020, 10:37 am
KESUKARAN mencari peruntukan bagi menampung kos latihan mungkin memaksa jaguh sukan menembak negara, Johnathan Wong Guanjie mengambil langkah drastik untuk bersara.
Dia yang pernah mewakili negara pada SukanUPM Rio 2016 itu mengakui ada mempertimbangkan hasrat untuk meninggalkan arena sukan tanah air sekiranya situasi tidak berubah.
“Buat masa ini, saya masih belum kembali jalani latihan. Sebenarnya sukar untuk buat perancangan kerana perlu berulang-alik dari Melaka ke Majlis Sukan Negara (MSN) di Kuala Lumpur.
“Mungkin sudah tiba masa untuk saya lupakan karier sebagai atlet dan mulakan hidup baharu. Bagaimanapun, saya akan cuba bertahan selagi boleh,” katanya kepada Kosmo!.
Johnathan berkata, dia kini aktif mencari pekerjaan secara online memandangkan dia merupakan pemegang Ijazah Sarjana Muda dalam jurusan Kejuruteraan Aeroangkasa dengan kepujian kelas pertama dari Universiti Putra Malaysia (UPM).
Tambah atlet berusia 28 tahun itu, dia menerima beberapa tawaran temuduga dan berharap ia membuahkan hasil sekali gus memudahkan dia untuk hadir menjalani latihan di Kuala Lumpur.

“Saya sedang mencari jalan untuk selesaikan perkara ini. Saya memang cari pekerjaan secara online tetapi masih belum berhasil. Memandangkan saya tidak berada dalam program sepenuh masa, jadi saya perlu cari pekerjaan untuk tampung kos latihan.
“Mungkin orang cakap jurusan yang saya belajar itu baik, namun perlu diakui sukar cari kerja dalam bidang tersebut. Apa yang perlu saya lakukan sekarang adalah terus bersabar,” luahnya.
Pada masa sama, Johnathan mendedahkan dia masih mengekalkan latihan fizikal serta melakukannya di rumah bagi memastikan kecergasan sentiasa berada pada tahap terbaik.


Hanya kerana wanita, lelaki ditetak sahabat sendiri
Oleh MOHD SYALMIZI HAMID

2 September 2020, 12:05 pm
SEBERANG PERAI – Seorang lelaki putus ibu jari tangan kiri selepas ditetak oleh sahabatnya sendiri dengan sebilah pedang samurai dalam kejadian di hadapan sebuah rumah di Permatang Tok Brain, Telok Air Tawar, Butterworth di sini kemarin.
Dalam kejadian kira-kira pukul 6.45 petang itu, mangsa berusia 28 tahun turut mengalami luka pada lengan kanan selepas dilibas dengan pedang tersebut oleh rakannya yang berusia 20 tahun.
Ketua Polis Daerah Seberang Perai Utara, Asisten Komsioner Noorzainy Mohd. Noor berkata, kejadian itu dikatakan berpunca apabila mangsa didakwa menganggu teman wanita suspek.
“Suspek telah memanggil mangsa yang bersahabat sejak mereka masih kecil itu ke rumahnya untuk berbincang mengenai teman wanita suspek yang didakwa diganggu oleh mangsa.
“Setibanya dia seorang diri, suspek mengeluarkan sebilah pedang samurai dan menetak ibu jari kiri rakannya itu hingga putus selain mangsa cedera pada lengan kanan ketika cuba menepis,” katanya kepada pemberita hari ini.
Noorzainy berkata, suspek yang mempunyai tujuh rekod lampau berkaitan jenayah dan dadah itu telah ditahan kira-kira pukul 5 pagi semalam bagi siasatan lanjut. – K! ONLINE


Didenda RM30,000 import makanan haiwan tanpa lesen
Oleh MOHD YUNUS YAKKUB

2 September 2020, 12:12 pm
KLANG – Perbuatan sebuah syarikat mengimport makanan haiwan tanpa lesen sah dari Korea pada April lalu memakan diri apabila didenda RM30,000 oleh Mahkamah Sesyen di sini hari ini.
Hakim Razali Ariffin menjatuhkan hukuman denda tersebut selepas Syarikat Link Ingredients Sdn. Bhd. selaku orang kena saman (OKS) yang diwakili pengarahnya, Foong Kam Peng, 60, mengaku bersalah selepas pertuduhan dibacakan kepadanya.
Mahkamah turut memerintahkan kargo makanan haiwan yang dirampas oleh Jabatan Perkhidmatan Kuarantin dan Pemeriksaan Malaysia (Maqis) diserahkan semula kepada OKS.
Mengikut pertuduhan, syarikat yang telah beroperasi sejak 2007 itu telah mengimport makanan haiwan atau bahan tambahan makanan haiwan tanpa lesen sah di tapak pemeriksaan kontena CT2, Pelabuhan Klang Utara, pukul 10.45 pagi pada 23 April lalu.
Justeru, syarikat tersebut melanggar peruntukan di bawah Seksyen 9 (1) Akta Makanan Haiwan 2009 yang boleh dihukum mengikut Seksyen 9 (3) akta sama.
Jika sabit kesalahan boleh dipenjara sehingga dua tahun, denda RM100,000 atau kedua-duanya.

Peguam Datuk Edward Ng Boon Siong yang mewakili OKS memohon hukuman diringankan sebanyak RM10,000 memandangkan kesalahan pertama OKS yang kesal dan bertanggungjawab atas kesalahan tersebut.
“OKS mempunyai lesen pengimportan yang sah dari Kementerian Pertanian dan Industri Asas Tani bagi makanan haiwan daripada China namun pekerjanya tanpa sengaja telah mengimport bahan dari Korea akibat pandemik Covid-19.
“Kargo makanan haiwan tersebut juga telah diuji oleh makmal kerajaan dan disahkan selamat untuk dipasarkan,” katanya.
Bagaimanapun, Pegawai Pendakwa Jabatan Veterinar Mohammad Firdaus Mat Ludin menegaskan OKS tidak prihatin apabila mengimport bahan makanan haiwan daripada Korea yang belum mendapat kelulusan daripada kerajaan dan harus dikenakan hukuman sebagai peringatan kepada pemain industri lain. – K! ONLINE


Operasi tiga cawangan UMWT kini dipindah kepada pengedar
Oleh KOSMO!

2 September 2020, 11:05 am
Oleh AFIFI HAFIZ MOHD.NOR
KUALA LUMPUR – UMW Toyota Motor (UMWT) semalam mengumumkan operasi tiga cawangannya di Lembah Klang, Sabah dan Sarawak kini dipindah kepada pengedar.
Menurut Presiden UMWT, K. Ravindran, cawangan di Kota Kinabalu akan diambil alih Borneo Mobility (Sabah) Sdn. Bhd. dan Boneo Mobility (Sarawak) akan mengambil cawangan di Kuching.
Katanya, PCM Subang Motor Sdn. Bhd. pula akan mengambil alih operasi cawangan di Subang Jaya.
“Adalah penting bagi kami untuk terus mencapai tahap kepuasan pelanggan yang tertinggi.
“Langkah ini akan membolehkan kami untuk memberi tumpuan terhadap aktiviti-aktiviti yang lebih penting seperti pembangunan produk, pemasaran dan sokongan rangkaian pengedar, sementara pihak pengedar pula boleh menumpukan usaha mereka untuk memenuhi kepuasan pelanggan dengan lebih baik,” katanya dalam satu kenyataan.

Tambahnya, pihaknya bekerja dengan lebih dekat bersama pengedar-pengedar ketika ini untuk menzahirkan visi UMWT bagi menjayakan konsep Best In Town.
Katanya, konsep itu bermaksud untuk memberi lebih tumpuan bagi aspek layanan individu terhadap pelanggan.
“Pengumuman ini menjanjikan fasa yang lebih menarik bagi sokongan terhadap pelanggan seperti yang diamalkan UMWT selama ini.
“Ia juga bermanfaat untuk merancakkan lagi semangat keusahawanan yang lebih kuat dalam lingkungan ekonomi tempatan,” jelasnya.
Untuk maklumat lanjut berkaitan rangkaian jualan dan lepas jualan Toyota serta lokasinya boleh melayari laman toyota.com.my atau hubungi talian bebas tol 1800-8-869682. – K! ONLINE


Pulau Pinang intai status pendahulu Liga Premier
Oleh MUHAMMAD ZUHAILY BADLISHAH

3 September 2020, 8:50 pm
KUALA LUMPUR – Kapten Pulau Pinang, Azmi Muslim menyifatkan perebutan status pendahulu Liga Premier kembali terbuka selepas Terengganu FC II keciciran tiga mata pada aksi kelima minggu lalu.
Ia membuka peluang kepada skuad Harimau Kumbang merapatkan jurang apabila menang 3-0 ke atas Kelantan pada Sabtu lalu sekali gus dibezakan dua mata untuk memintas Terengganu FC II sebagai pendahulu Liga Premier.
Justeru, Azmi menggesa rakan-rakan sepasukannya agar tidak melepaskan peluang untuk mengutip tiga mata penuh menjelang perlawanan keenam Liga Premier menentang Negeri Sembilan di Stadium Bandaraya malam esok.
“Sebenarnya semua pasukan ada peluang jika melihat kepada carta liga sekarang kerana jurang mata agak rapat. Jadi, kami tidak boleh keciciran mata jika mahu muncul sebagai dua pasukan teratas musim ini.
“Bagaimanapun, kami tidak boleh terlalu selesa kerana perjalanan masih jauh dan bertemu Negeri Sembilan bukan satu perlawanan mudah. Kami perlu berwaspada dengan kemampuan mereka yang mempunyai ramai pemain berpengalaman.
“Saya harap semua pemain dapat bekerja keras di atas padang membantu dua tonggak import iaitu Casagrande dan Endrick (Dos Santos) untuk perlawanan menentang Negeri Sembilan nanti,” katanya.

Pulau Pinang yang kini menduduki tangga kedua, pastinya mahu melebarkan rekod tanpa kalah mereka selepas berjaya meraih tiga kemenangan dan dua keputusan seri daripada lima perlawanan setakat ini.
Selain skuad Harimau Kumbang, satu lagi pasukan dengan rekod tanpa kalah dalam lima perlawanan Liga Premier setakat ini ialah Kuala Lumpur yang akan berdepan Kelantan United malam esok. – K! ONLINE


[VIDEO] Mira Filzah sah bergelar isteri
Oleh ARINA CHE AZLAN

3 September 2020, 9:10 pm
KUALA LUMPUR- Pelakon dan pengacara popular, Mira Filzah selamat bergelar isteri kepada arkitek, Wan Emir Astar Wan Khair-il Anuar dengan sekali lafaz tepat pukul 9 malam sebentar tadi.
Mira atau nama sebenarnya Nuramirah Filzah Badioezaman, 27, dinikahkan oleh ayahnya sendiri, Badioezaman Ab Khalik sambil disaksikan oleh Pendaftar Perkahwinan Jabatan Agama Islam Wilayah Persekutuan, Ustaz Mohd Abdul Nasir Abdullah.
Mira menerima seutas gelang tangan emas sebagai mas kahwin daripada Wan Emir manakala jumlah wang hantaran pula dirahsiakan.
Selain itu, pengantin perempuan turut menerima 11 dulang hantaran daripada pihak pengantin lelaki dan dibalas dengan sembilan dulang hantaran.
Majlis berjalan sederhana bertempat di Pusat Konvensyen Sime Darby, Bukit Kiara dengan kehadiran tetamu hanya 250 orang sahaja berikutan mematuhi syarat piawaian Perintah Kawalan Pergerakan Pemulihan (PKPP) yang ditetapkan kerajaan.
Pelakon Sweet Dreams sewaktu ditemui usai majlis pernikahan meluahkan rasa syukur dan lega kerana semua berjalan lancar pada hari bahagianya.

“Alhamdulillah, saya bersyukur majlis ini berjalan baik dan lancar mengikut apa yang dirancangkan.
“Doakan yang terbaik untuk kami berdua dalam melayari dunia rumah tangga,” katanya yang kelihatan anggun menyarung busana baju kurung pahang berwarna putih rekaan Rizman Ruzaini.
MIRA mengenakan persalinan rekaan Rizman Ruzaini.

Pasangan ini berkenalan pada Oktober tahun lalu sebelum bertunang dalam majlis serba ringkas dan tertutup sekitar Disember tahun sama.
Khabar angin tentang cinta mereka mula bertebaran apabila Wan Emir menemani Mira ke majlis perkahwinan pelakon, Farah Nabilah pada Januari tahun ini.
Mira hanya mengesahkan ikatan pertunangan mereka kepada umum ketika ditemui media pada satu majlis pelancaran pada bulan Julai lalu.
Wan Emir juga merupakan anak sulung kepada Timbalan Menteri Di Jabatan Perdana Menteri (Tugas-Tugas Khas), Datin Mastura Yazid. K! ONLINE

[VIDEO] Pelakon dan pengacara popular, Mira Filzah selamat bergelar isteri kepada arkitek, Wan Emir Astar Wan Khair-il Anuar dengan sekali lafaz tepat pukul 9 malam sebentar tadi.
Berita penuh klik https://t.co/JtcrdLP9eS pic.twitter.com/EGEeUJVyiS
— Kosmo! Online (@kosmo_online) September 3, 2020


Kenaikan harga barang dorong pengguna ke pasaran gelap
Oleh KOSMO!

3 September 2020, 8:48 pm
KUALA LUMPUR – Kerajaan digesa bertindak segera untuk mendapatkan semula nilai kerugian sebanyak RM5 bilion daripada kegiatan penyeludupan rokok.
Saranan tersebut diperoleh melalui hasil kaji selidik kedua yang dijalankan oleh British American Tobacco (Malaysia) Bhd. (BAT) dengan melibatkan sehingga 2,000 orang dewasa di seluruh negara yang diadakan secara online.
Menurut kaji selidik itu juga, syarikat mendapati majoriti daripada rakyat negara ini percaya bahawa kenaikan harga barangan khususnya rokok telah mendorong orang ramai beralih kepada pasaran gelap.

Mengulas mengenai hasil kaji selidik berkenaan, Pengarah Urusan BAT Malaysia, Jonathan Reed berkata, daripada maklum balas yang diterima, rakyat menyarankan agar tindakan diambil segera bagi mengurangkan harga bagi beberapa barangan untuk membanteras pasaran gelap.
“Ia berkemungkinan besar disebabkan oleh kebimbangan rakyat berkaitan jaminan pekerjaan dan kestabilan pendapatan hidup ekoran krisis Covid-19 yang berlarutan sehingga ke hari ini.
“Sebarang usaha oleh kerajaan untuk menutup ketirisan dan mengembalikan kehilangan hasil negara di dalam Bajet 2021, pasti akan disokong oleh rakyat Malaysia.
“Ia hanya boleh dicapai menerusi pendekatan menyeluruh dengan kerajaan menggunakan segala jentera yang dimilikinya,” jelas beliau.
Selain itu, Reed menerangkan, seramai lapan daripada 10 orang bersetuju bahawa penguatkuasaan yang lebih ketat diperlukan bagi menambah keselamatan sempadan dan pemantauan lebih teliti produk yang diimport dan dieksport.


Skuad berbasikal kebangsaan bukan pelengkap penyertaan
Oleh MUHAMMAD ZUHAILY BADLISHAH

3 September 2020, 9:10 pm
KUALA LUMPUR – “Kami bertanding untuk menang, bukan melengkapkan penyertaan sahaja pada Sukan SEA 2021 di Hanoi, Vietnam.”
Demikian pandangan tegas Naib Presiden Persekutuan Kebangsaan Berbasikal Malaysia (PKBM), Mazlan Md. Jail mengenai penyertaan pasukannya pada temasya yang akan berlangsung dari 21 November hingga 2 Disember tahun depan itu.
Ia juga sebab utama PKBM mahu menyenaraikan 75 peratus pelumba-pelumba senior dalam skuad berbasikal negara untuk merampas semula pingat emas apabila sekadar meraih satu gangsa sahaja pada Sukan SEA 2019 di Manila, Filipina.
“Majlis Olimpik Malaysia (MOM) menerima pendapat kami yang mahu menghantar majoriti atlet senior berbanding remaja pada Sukan SEA 2021. Dulu kita fikir sekadar sertai sahaja tetapi kali ini kita mahu bertanding untuk menang.
“Kita mahu kejohanan yang disertai tidak sia-sia. Kita akan tetap pilih atlet remaja terbaik untuk membentuk gandingan bersama pelumba senior yang penuh dengan pengalaman supaya mereka boleh menang.
“Sasaran akan ditetapkan berdasarkan nama-nama pelumba yang telah dipilih,” katanya pada sidang akhbar selepas mesyuarat kriteria pemilihan Sukan SEA bersama MOM di Wisma MOM, Jalan Hang Jebat hari ini.

Sebagai rekod, kali terakhir skuad berbasikal negara gagal meraih pingat emas adalah pada Sukan SEA sewaktu edisi 2013 di Naypyidaw, Myanmar sebelum berulang di Manila tahun lalu.
Sewaktu edisi tahun lalu, kontinjen berbasikal negara sekadar membawa pulang satu pingat gangsa melalui Sheikh Muhammad Taslim Shaikh Mohd. Raziff dalam kategori BMX Freestyle Flatland. – K! ONLINE


Masih ada pasukan Liga M langgar SOP cegah Covid-19
Oleh MUHAMMAD ZUHAILY BADLISHAH

3 September 2020, 8:56 pm
KUALA LUMPUR – Ketua Pegawai Eksekutif Liga Bola Sepak Malaysia (MFL), Datuk Ab. Ghani Hassan menegaskan, masih terdapat beberapa pasukan Liga Malaysia (Liga M) dilihat gagal mengikut peraturan badan induk tersebut.
Menurut beliau, pihaknya memantau perlawanan-perlawanan Liga Super dan Liga Premier sepanjang bulan lalu dan mendapati masih ada sebahagian pasukan tidak mematuhi prosedur operasi standard (SOP) yang telah ditetapkan.
Justeru, Ab. Ghani sekali lagi mengingatkan semua pasukan agar sentiasa mematuhi SOP bagi memastikan kelancaran Liga M yang kembali bersambung 28 Ogos selepas ditangguhkan sejak 16 Mac lalu disebabkan pandemik Covid-19.
“Berdasarkan laporan komisioner perlawanan yang dilantik, pihak sekretariat MFL mendapati terdapat beberapa pelanggaran SOP berlaku sepanjang tempoh perlawanan Liga Super dan Liga Premier bulan lalu.
“Pertama, kegagalan pegawai pasukan dan petugas memakai pelitup muka dengan betul. Keduanya, pematuhan penjarakan fizikal juga tidak diamalkan oleh petugas dan VIP (golongan kenamaan) yang hadir.
“Pihak MFL menyeru semua pasukan bertanding agar terus mematuhi SOP supaya hukuman dan denda dapat dielakkan dalam kita bersama-sama menjayakan baki saingan Liga M musim ini,” katanya. – K! ONLINE


Suri rumah maut dirempuh pemandu lalok
Oleh KOSMO!

3 September 2020, 10:35 pm
Oleh YATIMIN ABDULLAH
PASIR MAS – Seorang suri rumah maut dirempuh pemandu yang berada di bawah pengaruh dadah dalam kejadian di Jalan Pasir Mas-Meranti berhampiran Kampung Pohon Buluh di sini pagi tadi.
Mangsa, Noriha Zakaria, 28, maut ketika sedang menerima rawatan kecemasan di Hospital Pasir Mas selepas mengalami kecederaan parah pada bahagian perut.
Difahamkan, kejadian pukul 9.30 pagi itu berlaku ketika mangsa sedang membeli daging di sebuah gerai di tepi jalan sebelum dirempuh oleh sebuah kereta jenis Perodua Alza yang datang secara mengejut.
Ketua Polis Daerah Pasir Mas, Asisten Komisioner Mohamad Roy Suhaimi Sharif berkata, siasatan awal mendapati kereta yang dipandu oleh lelaki berusia 29 tahun itu hilang kawalan sehingga merempuh kedai yang menjual daging itu.
Menurutnya, kereta itu kemudian telah melanggar mangsa yang sedang membeli daging.

“Keputusan air kencing suspek didapati positif dadah Methapetamine.
“Suspek turut mengalami kecederaan di lengan dan kaki,” katanya.
Kes disiasat mengikut Seksyen 44 Akta Pengangkutan Jalan 1987 dan Seksyen 15 (1) Akta Dadah Berbahaya 1952. – K! ONLINE


KFA yakin lengkapkan dokumen lesen kelab
Oleh KOSMO!

3 September 2020, 8:36 pm
PERSATUAN Bola Sepak Kedah (KFA) percaya Kedah akan dapat menyerahkan dokumen awal permohonan pelesenan kelab sebelum tarikh akhir yang dilanjutkan pada 15 September ini.
Setiausaha Kehormat KFA, Mohd. Firdaus Ahmad berkata, setakat ini, KFA telah melengkapkan lima dokumen dalam proses permohonan lesen kelab sebelum 31 Ogos lalu.
Kata beliau, lima dokumen tersebut adalah pentadbiran, infrastruktur, kesukanan, perundangan dan perniagaan.
“Pihak pengurusan KFA kini dalam fasa menyiapkan dokumen kewangan yang akan berakhir pada 15 September ini.
“Keseluruhan kemajuan (permohonan pelesenan kelab) kita adalah 91 peratus,” katanya di Alor Setar semalam.
Menurut Mohd. Firdaus, beliau masih percaya semua pasukan akan melengkapkan proses penyerahan dokumen mengikut masa yang ditetapkan.

Dalam pada itu, Mohd. Firdaus memberitahu, KFA sedang berusaha untuk menyelesaikan hutang persatuan berkenaan.
“(Presiden KFA) Muhammad Sanusi Md. Nor dan saya sedang berhempas pulas menyelesaikan bebanan hutang yang ditinggalkan oleh pentadbiran KFA yang lalu,” katanya.
Akhbar sebelum ini melaporkan Setiausaha Agong Persatuan Bola Sepak Malaysia (FAM), Stuart Ramalingam berkata, dokumen berkaitan kewangan diberikan lanjutan masa sehingga 15 September ini.
Sementara itu, lima dokumen lain berkaitan kesukanan, infrastruktur, pentadbiran,  perundangan dan perniagaan perlu diserahkan pada 31 Ogos. – K! ONLINE


Syarikat tempatan masih belum manfaatkan pendigitalan sepenuhnya
Oleh MUHAMMAD IKHWAN IDERIS

3 September 2020, 8:57 pm
KUALA LUMPUR – Masih banyak lagi syarikat tempatan tidak mampu memanfaatkan potensi pendigitalan sepenuhnya, demikian menurut hasil kajian yang dijalankan oleh Maxis.
Kajian berhubung Penilaian Teknologi Digital 2020 yang dijalankan oleh International Data Corporation (IDC) menunjukkan bahawa antara faktor kelemahan tersebut adalah kerana syarikat-syarikat berkenaan tidak memiliki strategi jangka panjang untuk mengubah perniagaan.
Menurut kajian berkenaan, meskipun 93 peratus syarikat tempatan telah melaksanakan perkhidmatan awan dan permintaan terhadapnya semakin kukuh tetapi syarikat tidak dapat meraih keuntungan akibat cabaran migrasi selain kurangnya bakat dan kesedaran mengenai perkhidmatan tersebut.
Malah, lebih dari separuh responden kajian berkenaan masih beroperasi menggunakan infrastruktur tradisional.
Mengulas mengenai hasil kajian tersebut, Ketua Pegawai Perniagaan Perusahaan Maxis, Paul McManus berkata, pihaknya telah menggariskan enam penyelesaian korporat bagi menyokong perniagaan dalam merangka transformasi digital secara komprehensif.
Penyelesaian berkenaan adalah Managed Cloud, Pembuatan Pintar, Keselamatan Pintar, Managed UC, Managed SD-WAN dan Jalur Lebar Atas Permintaan.
“Transformasi digital menjangkau lebih daripada sekadar penggunaan teknologi baharu, tetapi ia melibatkan perubahan lengkap dalam organisasi yang bermula daripada sistem teknologi maklumat kepada proses dan juga pekerja,” katanya.
Beliau berkata demikian pada taklimat media sempena pelancaran kempen Transformasi Semula Perniagaan Maxis yang diadakan di sini semalam.


Promosi baharu Wonda Coffee pikat hati pelanggan
Oleh MUHAMMAD IKHWAN IDERIS

3 September 2020, 9:15 pm
KUALA LUMPUR – Inisiatif baharu Wonda Coffee melalui pelaksanaan pesampelan kopi tanpa sentuh dilihat telah berjaya memenangi hati penggemar kopi di Menara UOA Bangsar, di sini semalam.
Inisiatif syarikat yang menempatkan lebih daripada 200 tin Kopi Susu Wonda Booster dan Kopi Hitam Wonda Booster yang diletakkan di dalam sebuah peti ais sengaja dibukakan bagi membolehkan orang ramai mendapatkan kopi secara percuma.
Lebih menarik, usaha ini telah berjaya mematuhi sistem operasi standard (SOP) yang ditetapkan bagi penjarakan fizikal dan mengurangkan sentuhan dalam kalangan pelanggan.

Naib Presiden Kanan Pemasaran dan Perniagaan Alternatif Etika, Santharuban T. Sundaram berkata, pihaknya memilih Menara UOA, Bangsar di sini kerana lokasinya yang strategik dengan tumpuan pengunjung.
“Kami memilih pukul 3 petang untuk melancarkan inisiatif ini kerana berdasarkan kajian, ia merupakan waktu rakyat Malaysia berasa letih selepas makan tengah hari dan bekerja seharian serta memerlukan sesuatu yang boleh menyegarkan tubuh dan minda untuk menyambung hari mereka.
“Kami ingin menunjukkan bahawa dalam mematuhi SOP, kita boleh kekal positif dan menikmati kopi kegemaran masing-masing,” katanya ketika ditemui selepas melancarkan inisiatif baharu Wonda Coffee semalam.
Sementara itu, seorang penghantar barangan, Syahid Ramli, 30, berkata, kaedah promosi berkenaan amat menarik serta memudahkan terutamanya untuk mereka yang bekerja sebagai penghantar makanan seperti dia.
“Amat mudah sebab kita tidak perlu menunggu lama dan terus ambil minuman kopi ini.
“Sekiranya inisiatif sebegini diperluaskan saya percaya jenama Wonda Coffee bakal dikenali seluruh rakyat Malaysia sebagai jenama yang progresif serta digemari,” katanya.
Menurut seorang pekerja am, Nurul Hasib, 25, promosi berkenaan adalah suatu gimik yang baharu dan lain daripada yang lain.
Dia yang merupakan penggemar kopi Wonda sejak jenama tersebut baru dilancarkan berkata, promosi sedemikian memudahkan orang ramai untuk mencuba produk-produk baharu Wonda Coffee memandangkan jenama itu sentiasa melancarkan varian baharu yang menarik perhatian.
“Selepas ini, jika ada produk baharu dilancarkan, lebih baik buat promosi sebegini, senang untuk kami mencuba,” katanya.
Bagi seorang pengawal keselamatan, Chirri Sherpa berkata, ini merupakan kali pertama dia melihat promosi sedemikian dan tidak akan teragak-agak untuk mencuba Wonda Coffee selepas ini.
“Ini kali pertama saya mencuba Wonda Coffee dan rasanya sedap dan unik,” katanya.
Selain di Menara UOA, promosi sama turut diadakan di Lot 10, Bukit Bintang sebelum ke MRT Aeon Maluri pada Ahad ini.
Orang ramai boleh mendapatkan maklumat lanjut berhubung promosi Wonda di laman Facebook WondaCoffeeMalaysia.


Tujuh lori kemalangan, dua pemandu cedera
Oleh KOSMO!

3 September 2020, 10:37 pm
Oleh KHAIRUL MOHD. ALI
PASIR GUDANG – Kegagalan seorang pemandu lori menghentikan kenderaannya di lampu isyarat sehingga melanggar enam buah lori lain di Jalan Pekeliling di sini tengah hari tadi.
Ketua Polis Daerah Seri Alam, Superintenden Ismail Dollah berkata, dalam kejadian pada pukul 12 tengah hari itu dua pemandu lori cedera.
Katanya, kejadian itu berlaku ketika hujan baharu reda.
“Hasil siasatan mendapati, kejadian berlaku apabila sebuah lori membawa muatan pasir gagal memberhentikan kenderaannya ketika lampu isyarat bertukar merah.
“Akibatnya, lori berkenaan merempuh lori dihadapannya sebelum berlaku kemalangan melibatkan keseluruhan tujuh lori yang sedang berhenti di lampu isyarat tersebut,” katanya dalam satu kenyataan di sini hari ini.

Tambah Ismail, akibat kejadian itu, dua pemandu mengalami kecederaan manakala lima pemandu lain selamat.
“Sehubungan itu polis menasihati pengguna jalan raya agar lebih berhati-hati semasa memandu selepas hujan dan jaga jarak antara kenderaan,” ujarnya sambil memberitahu kes disiasat di bawah Sek 43(1) Akta Pengangkutan Jalan 1987. – K! ONLINE


Kapal kargo karam, 43 anak kapal dan hampir 6,000 ekor lembu hilang
Oleh KOSMO!

3 September 2020, 7:54 pm
TOKYO – Sebuah kapal kargo membawa 43 anak kapal dan kira-kira 6,000 ekor lembu  karam selepas mengaktifkan isyarat kecemasan dekat perairan Jepun semasa Taufan Maysak melanda, demikian menurut seorang kelasi yang diselamatkan pasukan Pengawal Pantai.
Kapal Gulf Livestock 1 mengeluarkan isyarat kecemasan awal pagi kelmarin pada  kedudukan 185 kilometer ke barat Pulau Amami Oshima di Jepun.
Kelmarin, pasukan Pengawal Pantai Jepun menemui seorang kelasi yang terselamat, dikenal pasti sebagai  warga Filipina berumur 45 tahun.
Dia memakai jaket keselamatan dan terjun ke dalam laut  selepas mendengar  pengumuman amaran semasa berada di atas kapal berkenaan.
Katanya, salah satu enjin kapal terhenti dan ombak besar mengakibatkan Gulf Livestock 1 terbalik lalu karam, kata Pengawal Pantai dalam satu kenyataan.
Tiada butiran lanjut berhubung bila dan di mana kapal tersebut karam tetapi lelaki itu berkata, dia belum menemui anak kapal lain semasa menunggu untuk diselamatkan.

Sebuah bot getah ditemui pada hari sama di kawasan nahas semasa operasi mencari mangsa yang terselamat, namun Pengawal Pantai belum mengesahkan ia mempunyai kaitan dengan kapal berkenaan.
Sebanyak tiga kapal Pengawal Pantai, lima kapal terbang dan sekumpulan penyelam terlatih terlibat dalam operasi mencari dan menyelamat .
Kapal kargo itu membawa seramai 39 anak kapal warga Filipina, masing-masing dua kelasi New Zealand  dan Australia serta 5,800 ekor lembu. – AFP


Penunggang maut motosikal bertembung dengan motosikal lawan arus
Oleh MUHAMAD TARMIZE MOHD NOR

3 September 2020, 5:52 pm
TAIPING – Seorang lelaki maut selepas motosikal yang ditunggangnya bertembung dengan sebuah motosikal lain yang dipandu secara melawan arus di Jalan Perindustrian 3, Kamunting di sini semalam.
Dalam kejadian kira-kira pada pukul 9.05 malam itu, mangsa, Mohd. Razin Azhar, 32, meninggal dunia di lokasi kejadian selepas mengalami kecederaan parah di bahagian kepala.
Ketua Polis Daerah Taiping, Asisten Komisioner Osman Mamat berkata, siasatan awal mendapati mangsa yang menunggang sendirian motosikal jenis Kawasaki itu sedang dalam perjalanan dari arah Kamunting ke Aulong.
“Pada masa sama, seorang lelaki berusia 26 tahun turut menunggang motosikal jenis Honda EX5 secara melawan arus di laluan sama.
“Tiba di tempat kejadian, kedua-dua motosikal tersebut bertembung menyebabkan mangsa meninggal dunia di tempat kejadian,” katanya.
Tambah Osman, mangsa dibawa ke Hospital Taiping untuk proses bedah siasat manakala seorang lagi penunggang pula mengalami patah kaki kiri dan dirawat di hospital sama.

“Kes disiasat mengikut Seksyen 41(1) Akta Pengangkutan Jalan 1987,” katanya. – K! ONLINE


Empat LRA masih dihenti tugas
Oleh AHMAD SHAHERMAN SHAMSURI

3 September 2020, 8:11 pm
KUALA LUMPUR – Empat Loji Rawatan Air (LRA) iaitu Sungai Selangor Fasa 1 (SSP1), SSP 2 dan SSP 3 serta Rantau Panjang yang dihenti tugas sejak pagi tadi ekoran pencemaran bau masih belum beroperasi sehingga pukul 6.30 petang tadi.
Ketua Komunikasi Korporat Pengurusan Air Selangor Sdn Bhd (Air Selangor), Elina Baseri berkata, kesemua LRA berkenaan tidak dapat beroperasi kerana pencemaran masih dikesan di muka sauk loji berkenaan dan bacaanya adalah pada tahap tiga ton.
Katanya, menurut laporan Lembaga Urus Air Selangor (LUAS) pencemaran berpunca dari premis perindustrian di kawasan Sungai Gong yang melepaskan bau seakan bahan pelarut ke dalam sungai.
“Sungai Gong merupakan anak Sungai Sembah yang merupakan anak sungai utama kepada Sungai Selangor. Notis penutupan premis di kawasan perindustrian itu telah dilakukan pukul 2.30 petang tadi.
“Walaupun premis ini telah ditutup, tetapi pencemaran bau masih dikesan di dalam sungai terbabit. Ekoran itu, Air Selangor tidak dapat menghasilkan kira-kira 2,700 juta liter sehari air kepada pengguna di 1,292 kawasan,” katanya dalam satu kenyataan di sini hari ini.
Menurut Elina, gangguan bekalan air tidak berjadual akan mengambil masa lebih lama untuk pulih sepenuhnya kerana keempat-empat LRA telah dihenti tugas sejak 10 jam lalu.

“Air Selangor menyarankan pengguna supaya mendapatkan bekalan air melalui pili-pili awam kerana bantuan menerusi lori tangki akan diutamakan kepada premis kritikal seperti hospital dan pusat dialisis,” ujarnya.
Tambahnya, maklumat terkini berhubung gangguan bekalan ini akan dikemas kini dari semasa ke semasa melalui laman Twitter, Instagram, Facebook, aplikasi Air Selangor dan laman sesawang www.airselangor.com. – K! ONLINE


Pelancong Muslim meningkat 5.33 juta tahun lepas
Oleh KOSMO!

3 September 2020, 8:14 pm
Oleh NUR SHARIEZA ISMAIL
SEPANG – Malaysia menerima sejumlah 5.33 juta ketibaan pelancong Muslim tahun lalu dengan peningkatan 1.45 peratus dari tahun sebelumnya.
Menteri Pelancongan, Seni dan Budaya Malaysia, Datuk Seri Nancy Shukri berkata, sumbangan peningkatan juga melonjak 0.72 peratus bersamaan RM16.72 bilion pendapatan pelancong dari RM16.06 bilion tahun sebelumnya.
“Kita mempunyai pilihan untuk menyediakan infrastruktur dan kemudahan yang diperlukan bagi memenuhi peningkatan jumlah ketibaan pelancong muslim dari seluruh dunia, serta memenuhi syarat-syarat berdasarkan pemahaman kepercayaan mereka.
“Dengan mempertimbangkan hal ini, kami telah mengambil satu langkah ke hadapan dalam memperluaskan perkhidmatan dengan membuat pendekatan baru dibawah konsep pelancongan Mesra-Muslim bagi hotel,” katanya.
Beliau berkata demikian pada majlis pelancaran logo rasmi Pengiktirafan Penginapan Pelancongan Mesra-Muslim (MFAR) di Movenpick Hotel Convention Center KLIA di sini hari ini.

Mengulas lanjut, Nancy berkata, pelaksanaan MFAR itu memfokuskan kepentingan memenuhi keperluan dan kemudahan bagi pelancong muslim oleh pengusaha hotel seperti kebersihan, penggunaan peralatan mandian, makanan halal dan keselamatan serta juga dari sudut rohani yang dapat ditawarkan oleh pihak hotel.
Justeru katanya, pemilik hotel dan tempat penginapan digalakkan memohon MFAR kerana ia akan membolehkan pengusaha hotel menjana pendapatan yang lebih besar dari pasaran pelancongan muslim domestik dan menyumbang kepada ekonomi negara.
“Inisiatif ini juga merupakan sebahagian daripada usaha berterusan kerajaan untuk menjadikan industri pelancongan sentiasa dalam siap siaga ketika kita menyambut kembali pelawat dari segenap pelusuk dunia ke negara kita,” katanya. -K! ONLINE


Dua pelajar parah, seorang cedera motosikal bertembung hadapan sekolah
Oleh KOSMO!

3 September 2020, 6:27 pm
Oleh DIYANATUL ATIQAH ZAKARYA
ALOR GAJAH – Dua pelajar tingkatan lima parah, manakala seorang lagi cedera selepas motosikal ditunggangi mereka bertembung di hadapan Sekolah Menengah Kebangsaan Dato Dol Said di sini petang tadi.
Dalam kejadian kira-kira pukul 1.45 petang itu, dua pelajar iaitu Nur Adibah Salleh, 17, dan Muhammad Iman Zarif Mohamad Zulaizam, 17, turut dilaporkan mengalami kecederaan di kepala dan tidak sedarkan diri di tempat kejadian.
Sementara itu, seorang lagi mangsa, Nur Amanina Azman, 17, dilaporkan cedera di tangan.
Ketua Polis Daerah Alor Gajah, Superintendan Arshad Abu berkata, kemalangan melibatkan dua pelajar perempuan sekolah berkenaan manakala seorang lagi adalah pelajar Kolej Vokasional Datuk Seri Mohd. Zin.
“Kemalangan berlaku apabila dua pelajar perempuan tersebut yang menaiki motosikal sama jenis EX5 cuba membelok keluar dari pintu pagar sekolah selepas tamat persekolahan.

“Muhammad Iman yang menunggang motosikalnya di laluan utama di hadapan sekolah itu bagaimanapun gagal mengelak dua pelajar berkenaan sehingga berlaku rempuhan,” katanya ketika dihubungi di sini hari ini.
Katanya, akibat kemalangan itu, kesemua mangsa tercampak ke laluan bertentangan menyebabkan Nur Adibah, yang membonceng dan Muhammad Iman mengalami kecederaan parah di kepala dan tidak sedarkan diri.
“Ketiga-tiga mangsa yang lengkap beruniform sekolah telah dihantar ke Hospital Alor Gajah untuk mendapatkan rawatan lanjut.
“Kes disiasat mengikut Seksyen 43(1) Akta Pengangkutan Jalan 1987,” katanya.
Jelasnya, kedua-dua motosikal jenis EX5 yang terlibat telah ditahan di Balai Trafik Alor Gajah untuk Pemeriksaan Kenderaan Berkomputer (Puspakom). – K! ONLINE


Enam PATI pandu bot pelancong Pulau Perhentian ditahan JIM
Oleh LUQMAN RIDHWAN MOHAMED NOR

3 September 2020, 5:54 pm
Oleh MOHD. AZLI ADLAN
BESUT – Seramai enam pemandu bot pelancong Pulau Perhentian yang disyaki pendatang asing tanpa izin (PATI) ditahan Jabatan Imigresen Malaysia (JIM) Terengganu semalam.
Pengarah Imigresen Terengganu, Ungku Joha Ungku Mohamad berkata, kesemua lelaki asing berkenaan yang merupakan empat warga Bangladesh dan dua dari Nepal ditahan ketika sedang memandu bot membawa pelancong ke Pulau Perhentian dekat sini.
“Operasi penguat kuasaan itu menyasarkan warga asing yang melakukan aktiviti pelancongan di Pulau Perhentian tanpa mempunyai dokumen penjalanan dan permit kerja yang sah.
“Seramai 15 anggota penguat kuasa JIM Terengganu telah menyamar sebagai pelancong untuk melakukan risikan sebelum menahan kesemua suspek terbabit,” katanya dalam satu kenyataan di sini hari ini.
Ungku Johar berkata, anggota penguat kuasa yang berpura-pura mahu mendapatkan perkhidmatan bot ke Pulau Perhentian sebelum menahan suspek sebaik tiba ke destinasi berkenaan.

Beliau berkata, kesemua suspek yang berusia 25 hingga 48 tahun itu mengaku bekerja secara tidak sah dengan pengusaha bot pelancong sejak satu hingga sembilan tahun lalu dengan pendapatan bulanan RM1,500.
“Kesemua suspek yang disiasat mengikut Seksyen 6(1)(c) Akta Imigresen 1959/63 (Pindaan 2002) kemudiannya ditahan sementara di Depoh Tahanan Imigresen Ajil, Hulu Terengganu,” katanya. – K! ONLINE


LADA terbitkan dokumentari pelancongan budaya Langkawi
Oleh KOSMO!

3 September 2020, 6:29 pm
Oleh NUR AMALINA AZMAN
LANGKAWI – Lembaga Pembangunan Langkawi (LADA) di sini hari ini menjalinkan kerjasama dengan Happy Campers Production (Walkabout Asia) untuk menerbitkan 10 video dokumentari mikro yang mengetengahkan produk pelancongan budaya Langkawi.
Usaha itu bagi merancakkan kembali industri pelancongan di pulau peranginan ini selepas hampir lumpuh berikutan pandemik Covid-19.
Ketua Pegawai Eksekutifnya, Dr. Hezri Adnan berkata, dokumentari tersebut akan menonjolkan pulau lagenda itu sebagai destinasi pelancongan yang memiliki nilai pendidikan daripada sudut alam sekitar, budaya penduduk setempat dan makanan.
“Video dokumentari ini adalah berdasarkan konsep perkongsian pengalaman atau penceritaan daripada individu yang terlibat secara langsung dengan pembangunan industri pelancongan di Langkawi,” katanya.
Beliau berkata demikian selepas Majlis Pelancaran Video Dokumentari Mikro yang dirasmikan Menteri Besar Kedah, Muhammad Sanusi Md. Nor di Laman Padi, Pantai Cenang di sini hari ini.

Menurut Hezri, Walkabout Asia mempunyai lebih 500,000 pengikut di Facebook yang membolehkan lebih banyak capaian diterima oleh video tersebut.
“Antara video yang telah dan akan dikongsikan ialah Pandai Kayu, Beras Terbakar dan Gua Pinang, Herba Hutan, Mahsuri, Jikey, Dropstone, Laktud, Kebuk Arang dan Menunggang Kuda,” ujarnya.
Tambahnya, sebahagian video itu sudah boleh ditonton di Facebook LADA atau Walkabout Asia selain dimuat naik secara berjadual selama 10 minggu bermula 13 Ogos lalu.- K! ONLINE


Empat kluster Covid-19 catat kes baharu
Oleh NOR IDAYU BOSRO

3 September 2020, 7:52 pm
PUTRAJAYA – Empat kluster penularan virus Covid-19 mencatatkan kes baharu hari ini iaitu Kluster Benteng LD di Sabah sebanyak enam kes diikuti Kluster Tawar (tiga), Bunga (dua) dan Telaga (satu).
Ketua Pengarah Kesihatan, Tan Sri Dr. Noor Hisham Abdullah berkata, enam kes baharu yang dikesan di Kluster Benteng LD dikenal pasti di Penjara Tawau membabitkan empat warga asing dan dua warganegara.
Beliau berkata, empat daripadanya mempunyai sejarah ke Ibu Pejabat Polis Daerah (IPD) Lahad Datu serta mempunyai kontak rapat dengan kedua-dua kes indeks iaitu kes ke-9,344 dan ke-9,345.
“Mereka telah balik ke Penjara Tawau pada 28 Ogos lalu sebelum menjangkiti dua lagi banduan baharu di Penjara Tawau.
“Kesemua kes positif baharu ini tidak bergejala dan telah dimasukkan ke Hospital Tawau,” katanya dalam kenyataan akhbar di sini hari ini.
Mengulas lanjut, Noor Hisham berkata, kes penularan tempatan turut dikesan di Kluster Tawar dengan tiga kes dan Kluster Telaga (satu kes).

“Dua kes baharu melibatkan kes import turut dilaporkan di Kluster Bunga membabitkan seorang warganegara dan seorang warga asing.
“Dua lagi kes import dikesan di Kuala Lumpur dan Johor dengan masing-masing mendapat jangkitan dari Filipina dan Singapura,” katanya. – K! ONLINE


Kilang kayu curi air terawat
Oleh KOSMO!

3 September 2020, 7:23 pm
Oleh ZAKKINA WATI AHMAD TARMIZI
KUALA PILAH – Sebuah kilang kayu di Batu Kikir dekat sini diserbu penguatkuasa Syarikat Air Negeri Sembilan Sdn. Bhd. (SAINS) selepas dikesan mencuri air melalui penyambungan paip secara haram.
Serbuan termasuk terhadap rumah pekerja itu dijalankan pada pukul 10.30 pagi tadi bersama pihak Suruhanjaya Perkhidmatan Air Negara (SPAN).
Ketua Bahagian Perhubungan Awam SAINS, Norzita Ismail berkata, premis kilang berkenaan pernah diserbu kali pertama oleh pihak SPAN dan SAINS pada 18 Jun lalu atas kesalahan yang sama.
“Dalam serbuan kedua yang dilakukan pada hari ini pula, kami mendapati pemilik premis telah melakukan penyambungan tidak sah tanpa melalui sebarang meter air menggunakan paip High Density Polyethylene (HDPE) bersaiz 25 milimeter.
“Ia bagi kegunaan harian para pekerja, mencuci tayar kenderaan, kegunaan di pejabat serta di kawasan kilang. Bekalan air yang diperoleh daripada sambungan tidak sah tersebut telah digunakan di 18 tempat penggunaan,” katanya dalam satu kenyataan hari ini.

Jelas Norzita, SAINS mendapati akaun premis tersebut telah dipotong sejak 3 Januari 2019 dan mempunyai tunggakan sebanyak RM5,742.94.
Akibat daripada perbuatan mencuri air bagi kedua-dua kes di premis tersebut, jelasnya, SAINS telah mengalami kerugian berjumlah RM38,292.
“Ujian klorin di lokasi turut mengesahkan bekalan air digunakan adalah air terawat milik SAINS.
“Pihak SPAN telah menyita semua paip dan punca sambungan yang dibuat serta mengeluarkan notis makluman kesalahan kepada penghuni premis berkenaan. Kes disiasat mengikut Seksyen 123 Akta Industri Perkhidmatan Air 2006,” katanya. – K! ONLINE


Ya, itu anak saya – Nora Ariffin
Oleh NUR EMIRA SAIZALI

3 September 2020, 7:20 pm
KUALA LUMPUR – Penyanyi, Nora Ariffin mengakui remaja bertudung yang bercumbuan dalam sebuah video tular semalam ialah anak perempuannya, Putri Nor Dahlia.
Hal itu diakui oleh Nora atau nama sebenarnya Wan Norafizah Ariffin, 47, menerusi satu hantaran Instagramnya sebentar tadi.
“Allahuakbar. Dengan rasa terkilan, saya mengaku itu anak saya.
“Sebagai ibu, saya sudah sedaya upaya mendidik dan membimbing. Malah sudah beri yang terbaik dan termampu dalam kapasiti yang terbatas,” katanya.
Tambah pelantun lagu Di Persimpangan Dilema itu, sebagai manusia, semua tidak dapat lari daripada melakukan kesilapan.
“Semua manusia lakukan kesilapan. Dia masih muda dan masih banyak yang akan dipelajarinya nanti.

“Sebagai ibu saya juga ada kelemahan. Saya berdoa agar dia belajar daripada kesilapannya dan menjadi insan yang lebih baik. Insya-Allah,” ujarnya.
Nora juga meminta orang ramai memberi ruang kepada dia sekeluarga buat masa ini.
Dia juga berdoa yang terbaik untuk dirinya serta pihak lain.
Terdahulu, kecoh dalam media sosial sebuah video berdurasi 22 saat yang memaparkan dua remaja lelaki dan perempuan sedang asyik bercumbuan di tempat awam.
Malah, video tersebut turut dimuat naik dalam sebuah akaun TikTok milik @zuher yang dipercayai milik remaja lelaki berkenaan.
Sementara itu, Putri menerusi akaun Twitternya menjelaskan, dia dipaksa melakukan perbuatan tidak senonoh itu.
“Saya dipaksa. Dalam video tu pun boleh nampak saya ke belakang, saya cuba mengelak, selepas benda itu berlaku saya macam duduk diam sebab saya malu.
“Saya tak tahu nak buat apa. Tak sanggup nak tumbuk dia ke apa, tapi saya marah dia selepas video itu dan kami dah putus,” katanya membalas ciapan netizen dalam Twitter hari ini. – K! ONLINE


Penduduk Bukit Rimau mula simpan bekalan air
Oleh KOSMO!

3 September 2020, 5:27 pm
Oleh ISKANDAR SHAH MOHAMED
SHAH ALAM – Para penduduk di sekitar Bukit Rimau, Seksyen 32 yang merupakan antara kawasan terjejas akibat gangguan bekalan air mula menyimpan stok bekalan air bermula hari ini.
Tinjauan Kosmo mendapati sebahagian penduduk di beberapa pangsapuri di kawasan itu telah menggunakan tong dan baldi bagi menyimpan air di kediaman masing-masing.
Seorang penduduk Pangsapuri Kenangan di sini yang ditemui, Muhammad Haziq Othman, 31, memberitahu mengetahui berhubung gangguan bekalan air itu menerusi radio dan media sosial petang semalam.
“Selepas pulang bekerja, saya segera mengisi air ke dalam beberapa baldi yang diharap mencukupi untuk beberapa hari sekiranya bekalan terjejas.
“Bekalan air setakat ini masih ada dan saya difahamkan gangguan akan berlaku mulai esok,” katanya.

Bagi penduduk Pangsapuri Idaman, Gopal Riddy, 50, pula, kawasan perumahan itu kebiasaannya tidak mengalami gangguan bekalan kritikal kerana mempunyai tangki simpanan bersaiz besar.
“Namun, segala kemungkinan boleh berlaku dan simpanan air perlu disimpan lebih banyak berbanding biasa.
“Saya berharap gangguan itu tidak berlarutan lama dan bekalan air yang disimpan mencukupi untuk kegunaan seharian,” jelasnya.
Terdahulu, Air Selangor Sdn. Bhd. dalam kenyataan memaklumkan sebanyak 1,292 kawasan di sekitar Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat bakal mengalami gangguan bekalan air.
Ini berikutan henti tugas empat Loji Rawatan Air (LRA) susulan berlaku pencemaran yang dikesan di dalam sumber air mentah di Sungai Selangor.
LUAS pula memaklumkan pencemaran bau itu disyaki berpunca daripada pelepasan pelarut di kawasan industri di Sungai Gong di sini. – K! ONLINE


Mufti Perak semakin pulih, sudah dipindahkan ke wad biasa
Oleh MUHAMAD TARMIZE MOHD NOR

3 September 2020, 5:17 pm
IPOH – Keadaan Mufti Perak, Tan Sri Harussani Zakaria yang dimasukkan ke Unit Rawatan Rapi (ICU) Hospital Pakar KPJ Ipoh di sini bertambah baik dan telah dipindahkan ke wad biasa sejak beberapa hari lalu.
Pengerusi Jawatankuasa Agama Islam dan Penerangan Perak, Mohd. Akmal Kamarudin berkata, perkembangan terkini berkaitan tokoh kesayangan rakyat Perak itu dimaklumkan oleh Jabatan Mufti Perak.
“Keadaan beliau kini bertambah baik. Beliau sudah boleh respon dan faham apa yang kita cakapkan tetapi masih belum mampu berinteraksi dengan baik dengan kita.
“Sebelah bahagian badannya juga sudah boleh digerakkan dan kini sedang dirawat di wad biasa selepas dipindahkan dari ICU beberapa hari lalu,” katanya.
Beliau berkata demikian selepas merasmikan Seminar Pematuhan Halal Negeri Perak 2020 di Dewan Saidina Omar, Institut Tadbiran Islam Perak (Intim) di sini hari ini.
Tambah Mohd. Akmal, Mufti Perak itu kini sudah boleh dilawat namun perlu mengikut prosedur operasi standard (SOP) yang ditetapkan pihak hospital.

“Kita masih belum mengetahui bila beliau akan dibenarkan keluar namun beliau kini sudah dibenarkan untuk dilawat, cuma perlu patuhi SOP.
“Bagaimanapun, kalau boleh berilah peluang kepada Mufti Perak kita untuk berehat secukupnya,” katanya.
Kosmo! pada 23 Ogos lalu melaporkan, keadaan Mufti Perak masih lagi dipantau selepas dimasukkan ke sebuah hospital swasta di sini setelah terkena serangan strok selepas menunaikan solat Subuh. – K! ONLINE


Drama Skuad JPJ didik masyarakat mengenai keselamatan
Oleh KOSMO!

3 September 2020, 5:32 pm
Oleh SITI A’ISYAH SUKAIMI
PUTRAJAYA – Kisah benar mengenai kejayaan operasi selain cabaran dan kesulitan dihadapi pegawai Jabatan Pengangkutan Jalan (JPJ) antara yang bakal ditonjolkan menerusi penerbitan drama Skuad JPJ.
Drama 13 episod dengan setiap satunya ditayangnya berdurasi 60 minit akan memulakan penggambaran bermula 1 Oktober yang mengambil masa 45 hari bergantung kepada keadaan cuaca serta akan disiarkan di Radio Televisyen Malaysia (RTM).
Ia menampilkan enam watak utama dibintangi oleh pelakon Rashdan Baba, Saharul Ridzwan, Fify Azmi, Kodi Rasheed, Sefik Khair dan Fiza Thomas.
Pengarah Urusan yang juga Ketua Pegawai Eksekutif Kalamariff Holdings Sdn. Bhd., Arisz Ab. Rahman berkata, drama tersebut akan diselitkan dengan pelbagai isu serta kisah benar daripada fail JPJ misalnya isu cermin gelap, nombor pendaftaran kenderaan selain langgar lari.
“Antara elemen menarik drama bercorak anggota uniform ini selain menonjolkan tugas hakiki sebagai pegawai JPJ, ia juga tidak boleh lari daripada elemen cinta.

“Drama ini akan menampilkan 60 peratus aksi serta 40 peratus elemen cinta malah selain JPJ, ia akan melibatkan agensi lain dalam operasi yang bakal dilakonkan berdasarkan kes.
“Sebagai contoh kereta klon mungkin antara JPJ dengan polis dan kastam atau di bahagian sempadan, mungkin bersama imigresen,” katanya pada sidang akhbar Majlis Menandatangani Memorandum Persefahaman (MoU) antara JPJ dengan Kalamariff Holdings Sdn. Bhd. di sini hari ini.
MoU penerbitan drama ‘Skuad JPJ’ itu ditandatangani oleh wakil JPJ iaitu Timbalan Ketua Pengarah (Perancangan dan Operasi) JPJ, Zamakhshari Hanipah manakala Arisz sendiri mewakili Kalamariff Holdings Sdn. Bhd.
Sementara itu, Pengarah Bahagian Korporat dan Perancangan Strategik JPJ, Mohammad Yatim Nawawi berkata, drama tersebut membabitkan kos perbelanjaan kira-kira RM500,000 bakal ditayangkan pada April tahun depan bersempena Sambutan Hari JPJ 2021. – K! ONLINE


Sunway Lost World of Tambun bawa tetamu OKU berlibur
Oleh KOSMO!

3 September 2020, 5:12 pm
Oleh ZAKI SALLEH
IPOH – Taman tema terkenal, Sunway Lost World Of Tambun (SLWOT) di sini menggembirakan 32 ahli Persatuan Pemulihan Orang Cacat Perak (PPOCP) apabila membawa mereka beriadah ke lokasi tarikan pengunjung itu hari ini.
PPOCP merupakan sebuah pertubuhan bukan kerajaan yang ditubuhkan pada tahun 1982 bagi membantu golongan kurang upaya.
Pengurus Besar SLWOT, Nurul Nuzairi Mohd. Azahari berkata, pihaknya memberikan pas masuk percuma kepada mereka untuk datang berlibur.
Menurut beliau, kunjungan ini juga salah satu daripada program tanggungjawab sosial korporat SLWOT.
“Kita membawa mereka ke Taman Zoo di sini dan berpeluang memberi haiwan-haiwan makan dengan diawasi oleh petugas-petugas.

“Selain itu mereka turut dibawa melawat ke tempat-tempat menarik di taman tema ini kecuali permainan air atas faktor keselamatan,” ujarnya.
Kunjungan tetamu istimewa ini merupakan inisiatif taman tema itu sempena meraikan sambutan bulan kemerdekaan.- K!ONLINE


Jumpa mayat dalam kebun kelapa sawit
Oleh MOHD YUNUS YAKKUB

3 September 2020, 5:08 pm
KUALA LANGAT – Mayat seorang lelaki dipercayai warga asing ditemukan di kebun kelapa sawit di Kampung Seri Cheeding, Sungai Jarom di sini semalam.
Penemuan mayat berusia 40-an yang belum diketahui identiti dilakukan oleh orang awam yang melalui kawasan kebun berkenaan pada pukul 4 petang.
Ketua Polis Daerah Kuala Langat, Superintendan Azizan Tukiman berkata, berdasarkan siasatan awal tidak menemui sebarang dokumen pengenalan diri mangsa di lokasi kejadian.
Katanya, pemeriksaan di lokasi kejadian juga tidak menemui sebarang senjata.
“Hasil siasatan awal mendapati mayat yang lengkap berpakaian namun keadaan fizikal tidak terurus itu tidak mempunyai suntikan Bacillus Calmette-gurin (BCG) dan dipercayai warga asing.
“Berdasarkan keadaan mayat, kita menganggarkan lelaki tersebut telah meninggal dunia sejak dua hari lalu,” katanya ketika dihubungi Kosmo! di sini hari ini.

Jelas beliau, mayat mangsa kemudiannya dibawa ke Hospital Banting untuk proses bedah siasat.
Kes diklasifikasikan sebagai mati mengejut. – K!ONLINE


Tanam cendawan untuk bantu asnaf
Oleh KOSMO!

3 September 2020, 5:03 pm
Oleh AIMUNI TUAN LAH
KUALA KRAI – Sepasang suami isteri dari Desa Qaseh di sini mengusahakan kira-kira 2,000 bongkah cendawan kukur dan cendawan tiram kelabu bagi mencari dana untuk disedekahkan kepada asnaf yang kurang berkemampuan.
Che Norhayati Mohamed, 54, bersama suami, Mejar (B) Md. Sabri Said, 62, terlibat dengan tanaman itu sejak tiga bulan lalu.
Menurut Che Norhayati, mereka mengeluarkan belanja sendiri untuk mendapatkan bekalan cendawan kukur dan cendawan tiram kelabu daripada pembekal di Pasir Mas dan Terengganu.
Katanya, mereka turut membuat sebuah bangsal khas di pekarangan rumah bagi menempatkan cendawan berkenaan.
“Selain menjual cendawan untuk perbelanjaan asnaf, kami turut memberi secara percuma kepada mereka untuk mengusahakan sendiri tanaman itu di rumah masing-masing.

“Setakat ini, 20 asnaf dari Kuala Krai, Machang, Pasir Puteh, Tanah Merah dan Kuala Lumpur telah menerima cendawan berkenaan untuk diusahakan di rumah masing-masing,” katanya ketika ditemui Kosmo! di sini hari ini.
Che Norhayati yang juga pengasas kumpulan aktivis masyarakat, Pertubuhan Cempaka Merah Asnaf berkata, tanaman cendawan itu mampu menghasilkan pulangan lumayan jika diusahakan secara serius.
Katanya, kedua-dua jenis cendawan itu sangat mudah dijaga dan hasilnya dapat dituai sepanjang masa.
“Kita akan ajar mereka cara menanam dan tuai. Selepas mendapat hasil, asnaf berkenaan akan menjual hasil tanaman itu untuk menambah pendapatan keluarga mereka.
“Kita mahu asnaf berkenaan berdikari dan membantu mengeluarkan keluarga mereka daripada kemiskinan yang dialami,” katanya.
Tambah Che Norhayati lagi, harga pasaran untuk cendawan kukur basah kini mencecah harga RM50 hingga RM80 sekilogram, manakala cendawan tiram kelabu pula RM12 sekilogram.
Katanya, cendawan yang dijual di rumahnya pula akan digunakan untuk membeli keperluan asnaf seperti baju sekolah, lampin pakai buang, beras dan barangan lain.
“Saya berhasrat untuk menanam secara besar-besaran tanaman ini bagi membantu golongan asnaf yang memerlukan.
“Saya juga mengalu-alukan sekiranya terdapat pihak yang ingin membantu usaha murni ini yang digerakkan oleh Pertubuhan Cempaka Merah Asnaf,” katanya. -K!ONLINE


VIC agih termometer untuk kegunaan sekolah
Oleh KOSMO!

3 September 2020, 4:52 pm
Oleh TOREK SULONG
PASIR PUTEH – Lima buah sekolah di daerah ini menerima sumbangan dua buah termometer automatik bagi pemeriksaan suhu badan pelajar tanpa perlu pengawasan guru.
Sekolah yang menerima sumbangan itu ialah Sekolah Menengah Kebangsaan (SMK) Dato Ismail, SMK Sungai Petai, SMK Bukit Jawa, SMK Jeram dan Sekolah Kebangsaan (SK) Gaal,
Pengerusi Kelab Volunteer I Care (VIC), Muhammad Afiq Aiman Sukry berkata, pelajar hanya perlu meletakkan dahi mereka pada alat berkenaan untuk mendapatkan bacaan suhu badan secara automatik.
Menurutnya, ia akan menjimatkan tenaga dan masa guru yang sebelum ini menggunakan termometer manual bagi tujuan berkenaan.
“Selain termometer, kita turut menyumbang 250 pelitup muka kain kepada pelajar asnaf di sekolah tersebut.

“Sumbangan ini berjaya disalurkan hasil sumbangan orang ramai kepada VIC yang turut mengambil bahagian membantu mereka yang memerlukan sepanjang pandemik Covid-19,” katanya ketika ditemui pemberita selepas penyampaian sumbangan berkenaan di SMK Dato Ismail di sini hari ini.
Muhammad Afiq berkata, VIC juga telah berjaya mengagihkan pek makanan kepada 100 asnaf di daerah Bachok dan 50 asnaf di Kedai Buloh, Kota Bharu sepanjang Ogos lalu.
Selain itu katanya, pihak VIC juga berjaya mengumpulkan dana RM 108,176 hasil sumbangan 2,969 penderma menerusi projek wakaf Ambulan Asnaf.
“Kami masih memerlukan RM53,997 bagi pembelian sebuah ambulan yang akan digunakan sebagai pengangkutan asnaf ke hospital.
“Sehingga kini, kami hanya menyewa ambulan swasta untuk membawa pesakit kronik dalam kalangan asnaf untuk mendapatkan rawatan susulan di hospital,” katanya.- K!ONLINE


Program Ceria Atlet Selangor 2020 jaga kebajikan bekas atlet Selangor
Oleh KOSMO!

3 September 2020, 5:42 pm
Oleh MOHAMAD NAUFAL MOHAMAD IDRIS
SHAH ALAM – Bekas atlet kelahiran Selangor kini boleh menarik nafas lega apabila kebajikan mereka terbela melalui program Ceria Atlet Selangor 2020.
Pengerusi Jawatankuasa Tetap Pembangunan Generasi Belia dan Sukan dan Pembangunan, Mohd. Khairuddin Othman berkata, program tersebut adalah hasil kerjasama kerajaan negeri dan Yayasan Kebajikan Atlet Kebangsaan (YAKEIB) bagi memastikan mereka mendapat pembelaan sewajarnya selepas menyumbangkan kejayaan kepada negeri ini.
Kata beliau, sebanyak RM195,350 diperuntukkan bagi program ini dengan setakat ini telah menerima 250 permohonan daripada bekas atlet dan atlet OKU oleh YAKEIB.
“Sasaran kita adalah 50 bekas atlet dan atlet OKU Selangor akan dibantu menerusi program ini.
“Kami akan beri bantuan mengikut keperluan atlet berkenaan. Kalau rumah mereka rosak, kita akan upah kontraktor untuk baiki rumah mereka,” katanya pada sidang akhbar selepas pelancaran Ceria Atlet Selangor 2020 di Bangunan SUK di sini hari ini.

Sementara itu, Pengerusi YAKEIB, Datuk Noorul Ariffin Abdul Majeed menzahirkan penghargaan kepada kerajaan negeri kerana membantu bekas atlet yang kebanyakannya mengalami kesusahan ketika ini.
“Tidak semua bekas atlet yang hidup senang selepas mereka bersara daripada arena sukan.
“Kita harap program ini boleh menjadi pemangkin kepada kerajaan negeri lain supaya kerajaan negeri lain boleh memperkenalkan program yang sama,” ujarnya. – K! ONLINE


Sepang DiHati, Jom Bercuti @Sepang ganti Tahun Melawat Sepang 2020
Oleh KOSMO!

3 September 2020, 5:30 pm
Oleh SUBKHI SUDARJI
SEPANG – Majlis Perbandaran Sepang (MPS) tetap melaksanakan program setempat dalam usaha menarik kehadiran pelancong berkunjung ke daerah Sepang dengan memperkenalkan motto Sepang DiHati, Jom Bercuti @Sepang.
Program itu bagi menggantikan Tahun Melawat Sepang 2020 (TMS 2020) yang dilancarkan sebelum ini namun terpaksa dihentikan ekoran pandemik Covid-19.
Yang diPertua Majlis Perbandaran Sepang (MPSepang), Datuk Abd. Hamid Hussain berkata, penukaran motto itu bersesuaian dengan sasaran untuk memperkasa pelancongan domestik.
“Pelaksaan dan penekanan lebih kepada pelancongan domestik dengan hebahan kini giat dilakukan melalui sosial media dan sambutan diberikan amat memuaskan.
“Tumpuan pastinya di lokasi pantai dan penginapan antaranya Bagan Lalang yang sememangnya penuh setiap kali cuti panjang atau hujung minggu,” katanya pada sidang akhbar selepas Majlis Angkat Sumpah sebagai Yang diPertua MPSepang kelima di sini pagi tadi.

Abd. Hamid, 53, yang sebelum ini merupakan YDP Majlis Perbandaran Ampang Jaya (MPAJ) menggantikan YDP terdahulu, Mohd. Fauzi Mohd. Yatim.
Beliau dilahirkan di Pulau Langkawi, Kedah dan pernah bertugas di MPSepang sejak tahun 1997 hingga 2002 sebagai Setiausaha MPSepang sebelum bertugas sebagai Pemangku YDP MPAJ selama dua tahun dan YDP MPAJ selama lima tahun. – K! ONLINE


Bekas Senoi Praaq terlantar akibat strok
Oleh KOSMO!

3 September 2020, 5:20 pm
Oleh AIMUNI TUAN LAH
GUA MUSANG – Seorang bekas anggota Senoi Praaq yang pernah bertugas sewaktu zaman darurat kini terlantar sakit sejak dua tahun lalu selepas diserang penyakit strok.
Hussin Sani, 81, yang tinggal di Rancangan Pengumpulan Semula (RPS) Kuala Betis di sini bertugas sebagai pasukan risikan ketika zaman komunis pernah menerima anugerah daripada Istana Kelantan dan Polis Diraja Malaysia (PDRM) kerana jasanya mempertahankan tanah air.
Walaupun Hussin berada dalam keadaan separuh sedar akibat serangan strok, 23 anak, 100 cucu, cicit dan piut tetap bangga menjadi pewaris seorang pejuang kemerdekaan negara.
Anak perempuannya, Satini, 47, berkata, dia sering mendengar kisah bapanya yang bergadai nyawa menentang pihak komunis dan tentera British.
Katanya, meskipun berdepan dengan musuh yang ramai ketika menjalankan tugas tetapi bapanya tidak pernah gentar apabila berjalan kaki seorang diri dari Kuala Betis ke Perak untuk mengawasi kawasan yang didiami Orang Asli.

“Kami sunyi sejak ayah sakit apabila tidak lagi mendengar cerita mengenai kejadian ketika dia bertugas zaman dahulu.
“Kami tetap bangga keberanian ayah dalam menentang musuh negara walaupun ada kalanya bertahun-tahun tidak balik ke rumah,” katanya ketika ditemui Kosmo! di rumahnya di sini hari ini.
Menurut Satini, bapanya juga pernah tujuh kali berkahwin termasuk empat daripada isterinya adalah wanita Orang Asli.
Katanya, bagaimanapun, dia sudah bercerai dengan semua isteri malah ada yang sudah meninggal dunia.
Seorang lagi anak lelakinya, Hassan, 40, pula berkata, kebanyakan anggota Senoi Praaq yang bertugas bersama bapanya dahulu termasuk Orang Asli sudah ramai meninggal dunia.
Katanya, ayahnya seorang yang tegas dan amanah dalam menjalankan tugas sebagai anggota Senoi Praaq.
“Ayah juga berjasa apabila menjadi orang pertama yang membuka RPS Kuala Betis ini sebelum mengumpulkan penduduk termasuk Orang Asli di sini.
“Kami berharap agar semua pihak mendoakan kesihatan yang terbaik untuk ayah,” katanya.
Tambah Hassan, bapanya kini bergantung sepenuhnya kepada susu yang diberi minum melalui tiub khas. – K! ONLINE


Pendaftaran pelajar asing di UniKL menyusut akibat Covid-19
Oleh KOSMO!

3 September 2020, 4:46 pm
Oleh SHAARANI ISMAIL
IPOH – Sasaran Universiti Kuala Lumpur (UniKL) untuk meningkatkan bilangan pendaftaran pelajar asing bagi mengikuti pengajian di universiti berkenaan sehingga 15 peratus tidak dapat direalisasikan berikutan pandemik Covid-19 yang melanda negara dan dunia.
Menteri Kemajuan Luar Bandar dan Wilayah, Datuk Dr. Abdul Latiff Ahmad berkata, pendaftaran pelajar asing tahun ini di universiti kelolaan MARA itu sangat kurang memberangsangkan berikutan beberapa kekangan baik di Malaysia dan di seluruh dunia.
“Negara kita masih belum membuka pintu masuk kepada pelajar asing begitu juga negara yang biasa menghantar pelajar ke UniKL juga masih belum membuka kebenaran untuk rakyat mereka keluar” katanya.
Beliau berkata demikian kepada pemberita selepas menghadiri taklimat ketika lawatannya ke UniKL – Royal College of Medicine Perak (RCMP) di sini hari ini.
Abdul Latiff berkata, ketika ini terdapat kira-kira 950 pelajar asing menuntut di UniKL iaitu kira-kira hampir 10 peratus daripada keseluruhan 10,000 pelajar yang ada di UniKL dan beberapa cawangannya di seluruh negara.

Dalam pada itu, mengulas kunjungannya ke Unikl-RMCP, Abdul Latiff berkata, sebagai antara 1,000 universiti terbaik dunia, lawatannya ke UniKL-RMCP adalah bagi melihat dan mengetahui dengan lebih lanjut bagaimana UniKL beroperasi khususnya ketika dunia sedang berhadapan ancaman Covid-19.
Katanya, apa yang ditekankan adalah untuk memastikan sistem pembelajaran di UniKL-RMCP dapat dilaksanakan dengan lebih baik meskipun hanya menggunakan kaedahn pembelajaran secara maya dan dalam talian.
“Apa yang penting sesi pembelajaran berlangsung dengan baik tanpa gangguan.
“Cuma saya juga nak pastikan bahawa pelajar yang terbabit perlu mengamalkan norma baharu Covid-19 sebagaimana ditetapkan kerajaan,” katanya.
Katanya, walaupun terpaksa mengurangkan jumlah pelajar ketika latihan amali dilaksanakan, setiap satu kaedah dilaksanakan mengikut kriteria ditetapkan dan dilaksanakan mengikut standard dan kaedah ditetapkan.- K!ONLINE


Amaran buat pengusaha bot pelancongan tamak
Oleh MOHD AZLI ADLAN

3 September 2020, 4:11 pm
KUALA TERENGGANU – Kerajaan negeri Terengganu kesal dengan sikap segelintir pengusaha bot pelancongan yang tidak mengangkut lebihan penumpang ke Pulau Kapas, Marang.
Pengerusi Jawatan kuasa Pelancongan, Kebudayaan dan Teknologi Maklumat Terengganu, Ariffin Deraman berkata, perbuatan segelintir pengusaha bot pelancongan Pulau Kapas itu bukan sahaja tidak mematuhi prosedur operasi standard normal baharu ditetapkan malah dikhuatiri boleh mengancam nyawa penumpang.
Beliau berkata, tambah terkilan, sebahagian pelancong yang menaiki bot ke pulau peranginan terkenal itu didapati tidak memakai jaket keselamatan.
“Kita ambil serius dengan memberi amaran kepada pengusaha bot terbabit agar tidak tamak mengambil kesempatan terhadap peningkatan pemintaan pelancong ke Pulau Kapas pada masa ini.
“Pasukan penguat kuasa Jabatan Laut telah diminta untuk memperketatkan pemeriksaan terutama pada awal pagi dan mengambil tindakan tegas terhadap sebarang pelanggaran peraturan,” katanya kepada pemberita di sini hari ini.
Ariffin mengulas aduan seorang pengunjung Pulau Kapas tentang sikap tamak pengusaha tidak mementingkan keselamatan dan keselesaan pelancong yang tular di media sosial baru-baru ini.

Beliau berkata, pihaknya juga telah memanggil pengusaha bot pelancongan terlibat untuk memberi penjelasan berhubung isu berkenaan. – K! ONLINE


35,000 usahawan sudah diberi geran dan pinjaman
Oleh KOSMO!

3 September 2020, 4:34 pm
Oleh ROSLIZA MOHAMED
KOTA BHARU – Seramai 35,000 usahawan di negara ini sudah dibantu menerusi pelbagai bentuk geran dan pinjaman dalam usaha mengembangkan perniagaan mereka.
Daripada jumlah itu, sebanyak 54 peratus adalah usahawan lelaki manakala 46 peratus lagi adalah wanita.
Timbalan Menteri Pembangunan Luar Bandar 1, Datuk Sri Abdul Rahman Mohamad berkata, pihak kementerian sudah memperuntukkan sebanyak RM20 juta untuk membantu usahawan.
Menurutnya, jumlah peruntukan itu tidak termasuk daripada agensi lain seperti Jabatan Kemajuan Masyarakat (Kemas), Majlis Amanah Rakyat (Mara) dan lain-lain.
“Secara keseluruhan usahawan di negara ini mampu menjalankan perniagaan dengan baik bagi menjana pendapatan masing-masing.

“Sebagai contoh pada musim Perintah Kawalan Pergerakan (PKP) akibat Covid-19 ada antara usahawan menjana pendapatan hampir RM5 juta berasaskan produk makanan.
“Pencapaian ini amat membanggakan dan sudah tentu usahawan lain juga mampu berbuat demikian,” katanya kepada pemberita selepas merasmikan Seminar Kepimpinan Wanita Luar Bandar peringkat negeri di Hotel The Grand Renai di sini hari ini.
Hadir sama Pengerusi Jawatankuasa Kebajikan Pembangunan Keluarga dan Wanita Kelantan, Datuk Mumtaz Md. Nawi.
Seminar itu disertai seramai 120 peserta dari luar bandar yang memberi tumpuan di bawah Teras 6-Wanita berdasarkan Dasar Pembangunan Luar Bandar (DPLB) yang dilancarkan pada tahun 2019.
Ia juga bertujuan melahirkan wanita luar bandar yang progresif dalam semua aspek kehidupan merangkumi ekonomi, pendidikan, kesihatan, sosial dan kepimpinan.
Sementara itu, Abdul Rahman berkata, berdasarkan statistik, peningkatan wanita dalam dalam bidang keusahawanan meningkat kepada 59 peratus usahawan berbanding tempoh lima tahun sebelumnya hanya 54.5 peratus.
“Oleh itu, kita berharap jumlah usahawan wanita akan bertambah baik untuk seterusnya dengan menghasilkan pelbagai hasil produk.
“Saya akui wanita luar bandar memang hebat termasuk Kelantan untuk menjana pendapatan dan jangan bersifat malu, selain mereka boleh membuat pinjaman seperti Skim Pembiayaan Perniagaan Dananita (DanaNITA) telah diwujudkan di bawah Mara,”katanya.-K!ONLINE


Lelaki dipukul hingga mati akibat cemburu
Oleh MUHAMAD TARMIZE MOHD NOR

3 September 2020, 4:28 pm
SUNGAI SIPUT – Gara-gara cemburu, seorang lelaki bertindak melampaui batas apabila memukul kenalannya menggunakan sebatang kayu sehingga mengalami kecederaan parah dalam satu pergaduhan di hadapan sebuah rumah di Kampung Jalong di sini kelmarin.
Ketua Polis Daerah Sungai Siput, Superintendan Mohd. Khaizam Ahmad Shahabudin berkata, mangsa, Mohd. Izar Mohamad Anuar, 22, yang mengalami kecederaan parah di bahagian muka dan kepala itu dibawa di Hospital Sungai Siput.
“Berdasarkan siasatan awal, mangsa pada awalnya dipanggil ke lokasi kejadian sebelum dipukul dan dia kemudiannya dihantar pulang ke rumahnya selepas itu.
“Mangsa masih sedar ketika dibawa ke hospital namun dia kemudiannya tidak sedarkan diri sebelum dipindahkan ke Hospital Raja Permaisuri Bainun (HRPB), Ipoh untuk rawatan lanjut,” katanya pada sidang akhbar di Ibu Pejabat Polis Daerah (IPD) Sungai Siput di sini hari ini.
Tambah Mohd. Khaizam, bagaimanapun mangsa disahkan meninggal dunia ketika menerima rawatan di HRPB pada pukul 12.37 tengah malam tadi.
Katanya, susulan laporan polis yang dibuat keluarga mangsa, dua lelaki berusia 17 dan 22 tahun ditahan bagi membantu siasatan dan mereka kini ditahan reman selama lima hari sehingga 5 September depan.

“Polis turut merampas sebatang kayu berukuran hampir satu meter dipercayai digunakan dalam pergaduhan tersebut.
“Kita masih lagi mengesan dua lagi lelaki bagi membantu siasatan iaitu Mohd. Rozaimi Amer, 30, atau Amy dan Muhammad Za’im Nor Manan, 20, atau Manap dengan salah seorang mereka dipercayai suspek utama dalam kejadian pergaduhan tersebut,” katanya.
Menurutnya, kedua-dua suspek tersebut masing-masing mempunyai rekod jenayah lampau sebanyak lapan dan empat kes berkaitan jenayah dan dadah.
“Suspek utama baru sahaja dibebaskan dari penjara minggu lalu atas kesalahan dadah.
“Orang ramai yang mempunyai maklumat lanjut berkaitan kedua-dua suspek diminta tampil menyalurkannya kepada pihak polis di balai polis berdekatan,” katanya.
Katanya, berdasarkan kecederaan yang dialami mangsa, polis percaya pergaduhan tersebut hanya melibatkan mangsa dan suspek utama namun siasatan lanjut masih dijalankan.
“Pada peringkat awal, polis menyiasat kes berkenaan di bawah Seksyen 326 Kanun Keseksaan namun kini polis mengklasifikasikan sebagai kes bunuh di bawah Seksyen 302 Kanun Keseksaan,” katanya.


KOM fokus pendedahan atlet remaja
Oleh MUHAMMAD ZUHAILY BADLISHAH

3 September 2020, 4:28 pm
KUALA LUMPUR – Kesatuan Olahraga Malaysia (KOM) sanggup mengeluarkan kos yang lebih banyak demi pendedahan atlet-atlet muda pada Sukan SEA 2021 di Hanoi, Vietnam dari 21 November hingga 2 Disember tahun depan.
Ia selaras dengan polisi Majlis Olimpik Malaysia (MOM) dan juga hajat badan induk sukan olahraga itu sendiri mahu menghantar 60 peratus atlet muda dan 40 peratus barisan senior bertanding pada temasya sukan Asia Tenggara tersebut.
“Ada sedikit perubahan kerana kita akan hantar 60 peratus atlet muda dan 40 peratus senior ke Sukan SEA. Kos kita jangan ambil kira, kalau mahu menang pingat, semua perlu beri kerjasama,” kata Presiden KOM, Datuk S. M. Muthu.
Beliau berkata sedemikian selepas mesyuarat kriteria pemilihan Sukan SEA antara MOM dan persatuan-persatuan sukan kebangsaan di Wisma MOM, Jalan Hang Jebat, Kuala Lumpur sebentar tadi.
Ia memberi gambaran bahawa tiada jaminan tempat buat lima pemenang pingat emas Sukan SEA 2019 di Manila, Filipina, sebaliknya kesemua mereka tetap perlu bersaing merebut tempat dalam 60 peratus slot yang ditetapkan KOM untuk atlet senior ke Vietnam.
Lima atlet dimaksudkan ialah raja pecut Asia Tenggara, Muhammad Haiqal Hanafi, Muhammad Hakimi Ismail (lompat kijang), Muhammad Irfan Shamsuddin (lempar cakera), Lee Hup Wei dan Yap Sean Yee (lompat tinggi).

Ketua jurulatih skuad olahraga negara, Mohd. Manshahar Abdul Jalil berkata, pihaknya masih belum menetapkan kriteria pemilihan ke Sukan SEA 2021.
“Mereka yang menang pada Sukan SEA 2019 belum tentu terpilih kerana masa masih lagi panjang. Mungkin juga akan ada gabungan seorang atlet senior dan remaja dalam setiap acara nanti.
“Buat masa ini kami belum menetapkan lagi sasaran dan kriteria pemilihan. Kita tunggu beberapa kejohanan yang akan dianjurkan dahulu selepas ini,” katanya. – K! ONLINE


Kawasan perindustrian Sungai Gong disyaki punca pencemaran bau
Oleh MOHD YUNUS YAKKUB

3 September 2020, 3:42 pm
SHAH ALAM – Pencemaran bau di Sungai Selangor sehingga mengakibatkan tujuh wilayah di Lembah Klang mengalami gangguan bekalan air disyaki berpunca daripada kawasan premis perindustrian di kawasan Sungai Gong.
Lembaga Urus Air Selangor (LUAS) dalam kenyataan hari ini memaklumkan pihaknya telah menjalankan pensampelan bau di kawasan tersebut yang disyaki melepaskan bau seakan pelarut ke dalam sungai.
Katanya, bau sehingga tiga ton dikesan di muka sauk loji pembersihan air (LPA) Rantau Panjang kira-kira pukul 7.15 pagi.
“Sungai Gong adalah anak sungai kepada Sungai Sembah yang merupakan anak sungai utama Sungai Selangor yang terletak pada jarak 17 kilometer ke LPA Rantau Panjang.
“Siasatan lanjut masih sedang dijalankan LUAS dan Air Selangor serta agensi-agensi terlibat,” katanya.
Mengulas lanjut, LUAS memberitahu telah mengaktifkan Operasi Pengepaman Air Kolam (OPAK) Bestari Jaya sehingga 400 juta liter/hari (JLH).

“Ini bagi tujuan meningkatkan faktor pencairan dan pelepasan air Empangan Sungai Tinggi 500 JLH serta menaikkan satu pintu sungai di Baraj Bestari Jaya bagi tujuan meningkatkan aliran ke hilir sungai,” katanya. -K!ONLINE


Norizam sah pemilik TRW
Oleh MUHAMMAD AYMAN GHAFFA

3 September 2020, 2:43 pm
KOTA BHARU – Usahawan burger, Norizam Tukiman,39, sah mengambil alih skuad bola sepak Kelantan FC selepas membeli 100 peratus saham anak syarikat Persatuan Bola Sepak Kelantan (KAFA) iaitu Team Red Warriors Sdn. Bhd.
Urusan pengambil alihan itu berjaya dimeterai pihak KAFA dan Norizam atau lebih dikenali sebagai Zamburger dalam Majlis Penswastaan Kelab Bola Sepak TRW Kelantan FC di Hotel Perdana di sini hari ini.
Norizam dalam ucapannya berkata, beliau berjanji akan menyelesaikan masalah tunggakan gaji pemain, pegawai dan staf KAFA dalam tempoh terdekat sekali gus dapat memuktamadkan isu berkaitan perlesenan The Red Warriors dalam mengharungi saingan Liga Malaysia musim depan.
Katanya, setakat ini, beliau telah berkorban dengan mengeluarkan dana sebanyak RM3 juta secara tunai dan RM3.8 juta lagi sebelum hujung tahun ini sebagai langkah awal untuk mengeluarkan pasukan The Red Warriors (TRW) daripada kemelut kewangan.
“Niat saya ikhlas dan tidak mahu melihat masalah tunggakan gaji membelenggu pasukan. Selepas ini, pemain tidak lagi perlu memikirkan soal gaji, itu tugas saya. Pemain hanya fokus dalam perlawanan.
“Pelaburan saya terhadap pasukan Kelantan amat berbaloi. Saya melihat dengan penswastaan pasukan ini, ia merupakan satu perkembangan positif buat industri bola sepak negara terutamanya buat TRW,” katanya.

Menurut Norizam, selain menyelesaikan isu gaji dan lesen, beliau juga menyasarkan untuk menjadikan pasukan Kelantan FC bernilai RM500 juta hingga RM1 bilion dan berstatus tawaran awam permulaan (IPO) dalam tempoh 10 tahun.
Beliau juga bercadang untuk memberi imbuhan pegangan pemilikan saham kepada setiap pemain TRW pada tahun depan sekiranya prestasi pasukan meningkat.
“Selain memperoleh gaji, pemain juga mempunyai pendapatan melalui pemilikan saham. Ini salah satu perkara positif yang kita dapat lihat dalam penswastaan pasukan bola sepak.
“Saya berharap pasukan bola sepak Kelantan akan menjadi lebih baik dengan penswastaan TRW,” katanya.-K!ONLINE


Kumin KU2 terbaring di lantai, meninggal dunia
Oleh MOHD. HAIKAL ISA

3 September 2020, 4:39 pm
KUALA LUMPUR – Pelawak yang pernah mencipta nama menerusi kumpulan duo KU2, Kumin meninggal dunia pada usia 49 tahun kira-kira pukul 12.31 tengah hari di kediamannya dekat Pandan Indah, Selangor.
Berita tersebut disampaikan teman baik Allahyarham Kumin atau nama lengkapnya, Khuzami Ismail iaitu Yank Kassim.
“Isterinya memberitahu, dia keluar membeli barang di kedai pagi tadi.
“Sekembali ke rumah, dia mendapati Kumin terbaring di lantai tepi katil dengan wajah dan tangan kebiru-biruan.
“Allahyarham sudah sihat selepas dimasukkan ke hospital akhir Julai lalu akibat sesak nafas, angin pasang dan air berlebihan dalam badan. Namun, hal berkaitan maut semua ketentuan Ilahi,” katanya ketika dihubungi Kosmo! sebentar tadi.
Menurut Yank atau nama sebenarnya, Yusof Mohamad kassim, 53, jenazah akan dibawa ke Hospital Ampang untuk dibedah siasat bagi mengetahui punca sebenar kematian.

Katanya lagi, kemungkinan besar, jenazah akan dikebumikan di Tanah Perkuburan Islam Kampung Tengah, Seri Menanti, Kuala Pilah selepas dibedah siasat.
“Mungkin akan dikebumikan di sana selepas Isyak (malam ini). Tunggu hasil bedah siasat pihak hospital,” kata Yank lagi.
Allahyarham Kumin mula aktif dalam industri hiburan sejak era 1990-an. Dia bersama rakan baiknya Allahyarham Bob Kuman pernah menubuhkan kumpulan duo dikenali KU2 yang berjaya melonjakkan populariti mereka meskipun bertubuh besar.
Selama membina nama bersama KU2, KU2 pernah menghasilkan empat album iaitu Motivasi pada 1994, Evolusi (1997), Album Baru Aku! (1999) dan The Best of KU2 (2001).
Berbanding Allahyarham Kuman yang banyak berlakon, Kumin pula memilih fokus dengan kerja belakang tabir dan menjadi pengurus produksi. – K! ONLINE


Kampung Budaya Terengganu tarikan pelancongan terbaharu
Oleh MOHD AZLI ADLAN

3 September 2020, 3:14 pm
KUALA TERENGGANU – Kampung Budaya Terengganu di Losong di sini yang beroperasi mulai hari ini menjadi tarikan pelancongan terbaharu negeri tersebut.
Menteri Besar Terengganu, Datuk Seri Ahmad Samsuri Mokhtar berkata, Kampung Budaya Terengganu tersebut berkonsepkan muzium hidup yang menonjolkan kesemua kesenian, budaya dan warisan tradisional terdapat di lapan daerah di negeri tersebut.
“Pakej berkonsep pelancongan warisan ini menyediakan tujuh segmen termasuk seni bina lima rumah tradisional Melayu Terengganu iaitu Istana Tengku Long, Rumah Tele, Rumah Limas Belanda, Rumah Bujang Berkembar dan Rumah Bujang berserambi Selasar,” katanya selepas merasmikan Kampung Budaya Terengganu di sini hari ini.
Ahmad Samsuri berkata, antara tarikan yang terdapat di Kampung Budaya Terengganu tersebut ialah demonstrasi pembuatan perahu, jala, keropok, ikan kering, seni khat, bubur Asyura, keris, lembing, wau, gasing, batik dan songket.
Beliau berkata, pengunjung berpeluang menyaksikan persembahan silat, gamelan, berzanji dan menikmati makanan dan kuih tradisional Terengganu.
“Lokasi Kampung Budaya Terengganu ini amat strategik bersebelahan dengan Muzium Negeri dan berhampiran dengan Taman Tamadun Islam selain tidak jauh dari pusat bandar dan Lapangan Terbang Sultan Mahmud.

“Kemasukan sehingga 6 September (Ahad) ini adalah percuma sempena pembukaan perkampungan budaya tersebut,” katanya. -K! ONLINE


Pembawa rayu kerajaan lanjutkan moratorium
Oleh AHMAD SHAHERMAN SHAMSURI

3 September 2020, 4:05 pm
KUALA LUMPUR – Persatuan Pengusaha Bas Ekspres Melayu Semenanjung (Pembawa) merayu supaya kerajaan dapat melanjutkan tempoh moratorium sehingga akhir tahun ini.
Yang Dipertua Pembawa, Tajudin Mohamad Yunus berkata, ketika ini kebanyakan syarikat bas ekspres mengalami masalah untuk membayar pinjaman kerana perniagaan mereka masih terjejas akibat penularan pandemik Covid-19.
Katanya, sepanjang tempoh empat bulan lalu, pendapatan syarikat bas ekspres berkurang lebih daripada separuh akibat pandemik Covid-19.
“Kita bimbang apabila tempoh moratorium tamat hujung bulan ini, kebanyakan syarikat bas yang masih bergelut dengan perniagaan mereka tidak mampu untuk membayar pinjaman.
“Kesannya, lebih 3,000 pekerja yang bernaung di bawah 19 syarikat dalam Pembawa hilang pekerjaan apabila syarikat terpaksa gulung tikar,”katanya pada sidang akhbar selepas Mesyuarat Agung Tahunan Pembawa di sini semalam.
Turut hadir, Timbalan Menteri Pengangkutan, Hasbi Habibollah.

Pada masa sama, Tajudin turut merayu kepada kerajaan supaya dapat mempertimbangkan cadangan pihaknya agar kadar tambang bas ekspres dinaikkan sekurang-kurangnya 40 peratus selepas ia tertangguh sejak 12 tahun lalu.
Katanya, kadar tambang bas ekspres yang diguna pakai sekarang adalah berdasarkan pengiraan kos pada tahun 2008.
“Kenaikan kos operasi dan kos penyelenggaraan saban tahun menyebabkan pengusaha bas ekspres semakin tersepit, malah setiap tahun banyak syarikat merekodkan kerugian.
“Justeru, Pembawa sangat mengharapkan kerajaan dapat memberi pertimbangan sewajarnya demi kelangsungan pengusaha bas ekspres Bumiputera khususnya,”ujarnya.- K!ONLINE


Cari ibu kandung anak angkat
Oleh KOSMO!

3 September 2020, 12:21 pm
Oleh ZAKKINA WATI AHMAD TARMIZI
KUALA PILAH: Seorang wanita kini mencari ibu kandung kanak-kanak perempuan yang dijaganya sejak 10 tahun lalu bagi menyelesaikan urusan pendaftaran persekolahan kanak-kanak tersebut.
Norshamshina Baharin, 56, dari Kampung Dioh Kecil, dekat sini menjelaskan, kanak-kanak itu, Nur Qaisara Aleya Abdullah yang kini berusia 13 tahun tidak mempunyai sebarang pengenalan diri.
“Sekarang Nur Qaisara sudah berusia 13 tahun dan dia sepatutnya sudah mempunyai kad pengenalan diri. Bukan sahaja pendaftaran sekolah terganggu namun mahu membuka akaun bank juga ada masalah.
“Ibunya, Nuraini Mohamad Jamaludin, 36, berasal dari Sarawak. Sejak dilahirkan, urusan dokumentasi kelahiran Nur Qaisara Aleya tidak dapat dilakukan berikutan beberapa masalah yang berbangkit,” katanya ketika ditemui di sini semalam.
Jelas Norshamsina, Nur Qaisara Aleya berada dalam jagaannya sementara disebabkan bapa kanak-kanak itu sering keluar masuk pusat pemulihan disebabkan masalah dadah.

“Saya mohon agar ibu kandungnya tampil bagi memudahkan urusan membuat kad pengenalan kerana kali terakhir kami dapat menghubunginya adalah pada 2011.
“Saya ingin mencari ibu kepada Nur Qaisara Aleya ini iaitu Nuraini Mohamad Jamaludin yang tidak diketahui di mana dia berada sekarang. Sekiranya terbaca boleh hubungi saya segera di talian 011-40153070,” katanya.
Dalam pada itu, jelas Nurshamsina, disebabkan bapa kepada Nur Qaisara Aleya tidak bekerja tetap dia berhasrat untuk menjaga keperluan kanak-kanak itu.
“Saya rasa bertanggungjawab untuk terus menjaga Nur Qaisara Aleya, lebih-lebih lagi dia adalah anak kepada adik kandung saya sendiri. Saya berharap urusan ini diselesaikan segera,” katanya. -K!ONLINE


JPJ sahkan pekeliling tular
Oleh KOSMO!

3 September 2020, 12:48 pm
Oleh SITI A’ISYAH SUKAIMI
PUTRAJAYA – Jabatan Pengangkutan Jalan (JPJ) hari ini mengesahkan pekeliling yang tular berhubung kenderaan persendirian tamat tempoh cukai jalan tidak lebih tiga tahun boleh membuat pembaharuan tanpa perlu menjalani pemeriksaan Pusat Pemeriksaan Kenderaan Berkomputer (PUSPAKOM) mulai esok.
Perkara tersebut disahkan oleh Pengarah Bahagian Korporat dan Perancangan Strategik JPJ, Mohammad Yatim Nawawi.
“Justeru,  pemakluman akan dibuat oleh Menteri Pengangkutan, Datuk Seri Dr. Wee Ka Siong hari ini,” katanya ketika ditemui selepas Majlis Menandatangani Memorandum Persefahaman (MoU) dengan Kalamariff Holdings Sdn. Bhd. di sini hari ini.
Semalam, satu pekeliling tular di media sosial berhubung kereta dan motosikal tamat tempoh cukai jalan tidak lebih tiga tahun boleh membuat pembaharuan tanpa perlu menjalani pemeriksaan PUSPAKOM mulai Jumaat.
Menerusi surat pekeliling tersebut, dua jenis kenderaan itu yang mempunyai cukai jalan sudah tamat tempoh selama 12 bulan dan tidak melebihi 36 bulan dibenarkan memperbaharui cukai tanpa perlu pemeriksaan kenderaan oleh PUSPAKOM.

Untuk proses pembaharuan cukai jalan, pemilik kenderaan boleh memperbaharuinya secara dalam talian namun perlu menggunakan transaksi MySikap.
Bagi kenderaan yang cukai jalannya tamat tempoh lebih 36 bulan, masih perlu membawa kenderaan itu ke PUSPAKOM untuk menjalani pemeriksaan seperti biasa. -K! ONLINE


Kembara 90km pecah cermin, curi kereta
Oleh KOSMO!

3 September 2020, 12:27 pm
Oleh SYED AHMAD ZULKARNAIN SYED ALI
SEREMBAN: Seorang lelaki sanggup berulang-alik sejauh 90 kilometer iaitu dari Klang, Selangor ke bandar ini semata-mata untuk melakukan jenayah pecah cermin kereta dan mencuri.
Ketua Polis Daerah Seremban, Asisten Komisioner Mohd. Said Ibrahim berkata, suspek berusia 43 tahun itu aktif melakukan jenayah berkenaan sejak Julai hingga 24 Ogos lalu sebelum ditangkap.
“Suspek disyaki terbabit dengan 19 kes pecah cermin kereta dan curi dengan nilai kerugiaan berjumlah RM100,000.
“Suspek ditangkap pada 25 Ogos lalu di sebuah rumah di Klang selepas siasatan yang dijalankan polis,” katanya dalam sidang akhbar di sini hari ini.
Ujarnya, suspek berulang alik dari Klang ke Seremban dengan menaiki kereta jenis Nissan Cefiro untuk melakukan jenayah itu di sekitar bandar ini.

“Suspek menggunakan batang besi untuk memecahkan cermin kereta sebelum mengambil barangan berharga yang ditinggalkan.
“Lelaki itu menyasarkan kenderaan yang diletakkan di kawasan sunyi di tempat tumpuan orang ramai untuk melakukan jenayah itu,” jelasnya.
Menurut Mohd. Said lagi, polis menemui barangan seperti komputer riba, kamera dan kasut dipercayai hasil curi di rumah suspek.
“Suspek mempunyai lima rekod jenayah lampau membabitkan kes curi.
“Polis juga percaya suspek turut terlibat dengan jenayah sama di Shah Alam dan daerah lain,” katanya.
Tambahnya, kes itu disiasat mengikut Seksyen 379 Kanun Keseksaan yang boleh dihukum penjara tujuh tahun dan sebat.- K!ONLINE


Penganggur dihukum mati edar dadah
Oleh KOSMO!

3 September 2020, 1:07 pm
Oleh NUR ALINA HASSAN
MUAR- Seorang penganggur dijatuhi hukuman gantung sampai mati oleh Mahkamah Tinggi di sini hari ini selepas didapati bersalah mengedar dadah tiga tahun lalu.
Hakim, Datuk Halijah Abbas membuat keputusan itu ke atas Mohamad Hafizi Zainal Abidin, 29, setelah pihak pembelaan gagal menimbulkan keraguan munasabah.
Terdahulu, Mohamad Hafizi yang memakai baju T berwarna kelabu dan berseluar jean dihadapkan dengan dua pertuduhan iaitu Seksyen 39B dan 39(A) Akta Dadah Berbahaya (ADB) 1952.
Bagi pertuduhan pertama, dia didakwa mengedar dadah jenis heroin dan monoacetylmorpines seberat 17.8 gram (g) di Lebuhraya AMJ Kesang dalam daerah Tangkak.
Manakala pertuduhan kedua pula, pemuda itu didapati bersalah kerana memiliki dadah jenis methamphetamine seberat 8.06g di lokasi sama.

Kedua-dua kesalahan dilakukan pada 12 September 2017 pukul 6 petang.
Terdahulu, Halijah dalam penghakimannya berkata, kewujudan heroin di tubuh tertuduh pada hari kejadian telah membuktikan mengenai status pemilikan barang kes berkenaan.
“Mahkamah mendapati pihak pendakwaan berjaya menimbulkan prima facie bagi kes ini. Tiada sebab untuk mengatakan dadah tersebut bukan milik kamu, maka tertuduh telah dianggap mengedar dadah dan mahkamah memutuskan hukuman mati mandatori.
“Bagi pertuduhan kedua, mahkamah memerintahkan kamu menjalani hukuman penjara selama tiga tahun bermula hari ini serta lima sebatan,” katanya.
Terdahulu, seramai enam saksi pendakwaan dipanggil bagi memberikan keterangan sepanjang perbicaraan.
Kes dikendalikan Timbalan Pendakwa Raya, Rasyidah Murni Adzmi manakala tertuduh diwakili peguam bela, S. Vijayaretnam.-K! ONLINE.


33 buah bas diberi penjenamaan baharu
3 September 2020, 1:14 pm
KUALA LUMPUR – Rapid Bus Sdn. Bhd. (Rapid Bus), anak syarikat Prasarana Malaysia Berhad (Prasarana) memberi penjenamaan baharu kepada 33 buah bas perantara Transit Aliran Ringan (LRT).
Pengerusi Prasarana, Datuk Seri Tajuddin Abdul Rahman berkata, ianya merupakan satu projek perintis bagi meningkatkan jumlah penumpang.
“Sebanyak 33 buah bas tersebut yang mampu memuatkan seramai 67 orang penumpang pada satu masa, akan beroperasi sepanjang 10 laluan stesen LRT.
“Penyusunan semula 3 laluan bagi T221 (Stesen LRT Sri Rampai), T250 (Stesen LRT Wangsa Maju), T223 (Stesen LRT Setiawangsa) akan ditukar untuk kemudahan orang ramai,” katanya.
Beliau berkata demikian setelah melancarkan Majlis Pelancaran Wajah Baharu Bas Perantara LRT di Stesen LRT Sri Rampai hari ini.
Mengulas lanjut, Tajuddin berkata, orang ramai boleh menggunakan kemudahan perkhidmatan bas tersebut pada harga RM1. – K! ONLINE.


516 kes keracunan di seluruh negara
Oleh NOR IDAYU BOSRO

3 September 2020, 12:42 pm
PUTRAJAYA – Sebanyak 516 kes keracunan makanan dilaporkan di negara ini pada tahun lalu dengan 150 daripadanya dilaporkan di sekolah di bawah seliaan Kementerian Pendidikan.
Menteri Kesihatan, Datuk Seri Adham Baba berkata, jumlah itu menunjukkan peningkatan sebanyak 3.2 peratus daripada 500 kes bagi tempoh sama pada tahun sebelumnya.
Katanya, sebanyak 66 kes keracunan makanan di sekolah bukan Kementerian Pendidikan, institusi (132) dan premis luar (18).
“KKM akan bekerjasama dengan Kementerian Pendidikan untuk memastikan pengendali yang boleh menimbulkan keracunan makanan akan diambil tindakan.
“Selain itu, setiap pengendali mesti menjalani kursus penyediaan makanan selain mendapatkan suntikan tifoid,” katanya pada sidang akhbar selepas sambutan Hari Keselamatan Makanan Sedunia 2020 bertemakan Keselamatan Makanan di Pasar di Kementerian Kesihatan di sini hari ini.
Sementara itu, Adham berkata, pihaknya juga menyiasat jika bekalan bahan makanan ke sekolah melebihi tarikh luput memandangkan ia sudah menjadi bahan tercemar.

“Kalau makanan melebihi tarikh luput khususnya makanan dalam tin memang kita pantau.
“Sebab itu, kita pastikan selain mengendalikan makanan segar, kita menyiasat juga sama ada bekalan bahan melebihi tarikh luput sebab ia bahan tercemar kalau dah luput,” katanya. -K! ONLINE


APMM patahkan cubaan seludup 537kg ganja
Oleh KOSMO!

3 September 2020, 2:22 pm
Oleh NUR AMALINA AZMAN
LANGKAWI – Maritim Malaysia (APMM) Negeri Kedah dan Perlis berjaya mematahkan cubaan menyeludup 537 kilogram (kg) dadah jenis ganja dianggarkan bernilai RM1.6 juta disyaki dari Thailand ke pulau peranginan ini menerusi perairan negara dalam Op Eagle Eye pada Isnin lalu.
Sebanyak 14 bungkusan mengandungi ketulan mampat ganja itu ditemui terapung pada kedudukan 6.7 batu nautika tenggara Pulau Chorong dekat sini kira-kira pukul 9.30 pagi.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, rampasan dilakukan hasil risikan dengan kerjasama nelayan tempatan melalui program Sahabat Maritim.
Kata beliau, operasi tersebut dilakukan sepasukan penguat kuasa APMM hasil pengumpulan maklumat dan intipan tentang kegiatan sindiket penyeludupan dadah antarabangsa melalui perairan negara sejak beberapa minggu lepas.
“Sejurus menerima maklumat mengenai lokasi penemuan bungkusan disyaki dadah, sebuah bot Petir APMM yang sedang melaksanakan Op Eagle Eye telah digerakkan ke lokasi kira-kira pukul 9.30 pagi.

“Kita kemudian menemui 14 bungkusan besar terdiri daripada 12 bungkusan plastik hitam dan dua bungkusan plastik putih yang telah terkoyak serta beberapa ketulan disyaki ganja dalam keadaan terapung,” katanya pada sidang akhbar di Ibu Pejabat Maritim Negeri Kedah dan Perlis di Jalan Bukit Malut di sini hari ini.
Tambahnya, modus operasi sindiket penyeludupan dadah itu adalah penyeludup yang menaiki bot dari negara jiran bertindak membuang bungkusan dadah ke dalam laut sebelum diambil oleh bot lain.
“Taktik sama dikesan digunakan penyeludup berdasarkan beberapa siri tangkapan lalu membabitkan ganja, syabu dan ketum di perairan Kedah dan Perlis bagi mengelak dikesan dan ditahan pihak berkuasa,” jelasnya.-K! ONLINE


Penduduk Selangor dipelawa salur cadangan Belanjawan 2021
Oleh MOHD YUNUS YAKKUB

3 September 2020, 2:37 pm
SHAH ALAM – Orang ramai dipelawa menyalurkan sebarang cadangan untuk input Belanjawan Selangor 2021 menerusi dalam talian di portal rasmi www.amirudinshari.com/selangor2021 bermula hari ini.
Menteri Besar Selangor, Datuk Seri Amirudin Shari berkata, saranan dan aspirasi rakyat di semua lapisan wajar diteliti agar denyut nadi semua pihak dapat difahami dengan jelas seterusnya diterjemahkan ke dalam polisi yang lebih pro-rakyat.
“Portal rasmi ini juga akan menyampaikan maklumat mengenai Belanjawan Selangor 2021 secara komprehensif kepada semua rakyat di luar dan di dalam Selangor.
“Inisiatif sebegini adalah penting agar rakyat terutamanya warga Selangor dapat memahami objektif penyaluran serta tunggak utama Belanjawan Selangor 2021 dan bagaimana ia dapat memberi manfaat kepada semua,” katanya dalam kenyataan di sini hari ini.
Menurut beliau, Belanjawan Selangor 2021 akan dibentangkan pada 30 Oktober ini di Dewan Negeri Selangor bermula jam 3 petang hingga 5 petang.
Dalam perkembangan berlainan, Amirudin berkata, kerajaan negeri turut mengadakan Pertandingan Logo Belanjawan Selangor 2021 bagi mencari rekaan logo terbaik di kalangan para pereka grafik tanah air.

Ujar beliau, pertandingan itu bakal diadili oleh panel-panel hakim yang terdiri dari pakar penjenamaan, pereka grafik dan artis visual Malaysia yang tersohor.
“Pendekatan penghakiman untuk logo Belanjawan Selangor adalah berteraskan konsep dinamik dan kontemporari selari dengan objektif Belanjawan Selangor 2021.
“Pertandingan seperti ini mencerminkan prinsip kerajaan Selangor yang sentiasa bersikap inklusif dan menggalakkan penglibatan awam terutamanya minda-minda kreatif terbaik negara demi citra terbaik Belanjawan Selangor 2021 dalam bentuk visualisasi logo,” ujarnya.
Mengulas lanjut, beliau menegaskan pemenang pertama akan menerima hadiah utama yang merupakan sebuah komputer riba MacBook Pro 13’.
“Mereka yang ingin menyertai boleh melayari www.amirudinshari.com/selangor2021-pertandingan,” katanya. -K!ONLINE